Berapakah Had Umur Persaraan Yang Optimal Untuk Malaysia?

Polemik masyarakat berkaitan dengan umur persaraan sering menjadi isu hangat untuk diperdebatkan. Di satu pihak, akan wujud pendapat yang menyebut tentang keperluan meningkatkan had umur persaraan ekoran tekanan kewangan yang perlu ditampung pada usia tua.

Di satu pihak lain pula akan memberitahu kita - bahawa masalah pengangguran anak muda perlu diisi dan tawaran peluang pekerjaan mestilah diwujudkan, dengan persaraan generasi-generasi telah lanjut usia.

Masalah ini bukanlah eksklusif hanya berlaku di negara kita. Di negara-negara maju lain seperti Korea Selatan dan Jepun turut sama berdepan isu serupa di mana terlalu ramai golongan warga tua didapati perlu terus bekerja dalam memastikan kelangsungan hidup. Bagaimanakah negara-negara lain di Asia Tenggara menguruskan masalah umur persaraan mereka?

Kita mulakan dengan negara kita dahulu. Pada bulan September 2019, kerajaan Malaysia mengumumkan cadangan untuk menaikkan had umur persaraan daripada 60 tahun kepada 65 tahun. Perubahan kepada had umur persaraan ini sebenarnya baru saja dipinda pada tahun 2013, selepas Akta Umur Persaraan Minima 2012 berkuatkuasa, menetapkan had umur minima persaraan pada usia 60 tahun.

Di negara kita, ada beberapa masalah yang perlu diberikan perhatian khusus dalam merangka had umur minima persaraan yang optimal bagi membantu semua golongan lapisan masyarakat.

Satu isu paling besar yang perlu diberikan perhatian adalah peningkatan golongan berkategori usia lanjut, disebabkan oleh jangka hayat masyarakat kita yang semakin panjang. Dianggarkan bahawa sekitar tahun 2030, kelompok berusia 60 tahun ke atas di negara kita akan merangkumi 15% daripada jumlah keseluruhan populasi dan kelompok ini akan memerlukan sumber pendapatan yang tetap setiap bulan.

Malangnya, statistik menunjukkan lebih 75% pencarum dalam Kumpulan Wang Simpanan Pekerja gagal mencapai tahap simpanan melebihi RM50,000 pada usia 54 tahun; menyebabkan ramai yang bakal berdepan kesukaran kewangan selepas tamat alam pekerjaan.

Purata jangka hayat penduduk di negara kita ketika ini berada pada tahap 75.3 tahun disebabkan oleh kemudahan kesihatan yang lebih baik. Jadi seandainya umur persaraan ditetapkan pada 60 tahun, ini bermakna majoriti penduduk negara kita bakal memerlukan bantuan kewangan dari pelbagai sumber lain, untuk tempoh 10 ke 15 tahun selepas bersara. Itu sesuatu yang agak sukar dilakukan.

Dalam satu kajian yang dijalankan oleh Nikkei Asian Review melibatkan negara kita, Thailand, Vietnam, Filipina dan Indonesia - rakyat negara kita merupakan kumpulan masyarakat yang paling khuatir tentang tahap kewangan selepas persaraan.

Berbeza dengan Indonesia di mana separuh daripada responden mengakui tidak berasa begitu bimbang tentang perkara tersebut, hanya 20% daripada responden negara kita berasa yakin dengan kemampuan kewangan selepas tempoh persaraan mereka.

Disebabkan itulah, tinjauan yang dilakukan mendapati lebih 65% golongan pekerja di Malaysia berusia di antara 18 ke 50 tahun beranggapan mereka sudah bersedia untuk terus bekerja walaupun selepas mencapai umur persaraan,

Secara puratanya negara-negara Asia Tenggara masih lagi mengamalkan had umur minima persaraan yang boleh dikatakan rendah berbanding dengan had umur di Amerika Syarikat atau Eropah - di mana had umur 65 atau 68 kerap digunakan.

Majoriti negara Asia Tenggaramenetapkan 60 sebagai had umur minima. Kemboja masih lagi memberikan opsyen umur persaraan pada usia 55 tahun untuk penjawat awam mereka, dengan had maksima 60 tahun.

Di Indonesia, had umur persaraan negara mereka telah pun dipinda kepada 57 tahun, naik satu tahun berbanding had asal 56 dengan rancangan untuk meningkatkan umur persaraan secara berkala ke 65 tahun, dianggarkan pada tahun 2030.

Di antara semua negara Asia Tenggara, negara Singapura sebenarnya negara yang berdepan dengan krisis yang paling meruncing dan berisiko tinggi - kerana jika dibandingkan dengan semua negara di Asia Tenggara, Singapura mempunyai jangka hayat penduduk paling lama di Asia Tenggara; sekitar 82.8 tahun usia.

Jangka hayat itu jauh meninggalkan negara-negara Asia Tenggara lain, menyebabkan Singapura turut sama mempunyai kumpulan warga tua paling besar dalam populasi - 20.9 peratus daripada jumlah populasi mereka ketika ini sudahpun berusia lebih 60 tahun.

Oleh kerana desakan kewangan yang wujud pada usia lanjut, beberapa perubahan besar telah dilakukan dalam membantu majoriti rakyat Singapura yang sudah atau bakal mencapai umur persaraan mengatasi masalah beban kewangan.

Singapura telah pun mengambil idea daripada kerajaan Jepun, memperkenalkan had umur pengambilan semula bekerja yang diperkenalkan pada tahun 2012.

Akta baru ini mewajibkan majikan menawarkan pekerjaan dan menggajikan semula pekerja yang telah mencecah usia persaraan 62 tahun, sehinggalah dia mencapai usia 67 tahun sekiranya pekerja itu memilih untuk terus bekerja.

Sebagai solusi kepada masalah ini - kerajaan Singapura mempunyai dua akta yang berkait iaitu akta umur persaraan yang ditetapkan pada usia 62 (ketika ini), bakal dinaikkan kepada 63 pada tahun 2022 dengan peningkatan berkala kepada 65 menjelang 2030.

Akta had umur pengambilan pekerja semula secara automatik akan diaktifkan ketika mana-mana pekerja mencapai had umur persaraan, akan dinaikkan had maksimanya daripada 67 tahun ketika ini kepada 68 tahun pada 2022 sehinggalah 70 tahun pada 2030.

Ini kerana kedua-dua negara mempunyai isu yang hampir serupa. Jepun merupakan negara dengan populasi warga tua paling besar di dunia, dengan 26.7 peratus populasi mereka sudah pun melangkaui umur 65 tahun. Diisytiharkan sebagai satu krisis negara, situasi di Jepun ketika ini agak meruncing, disebabkan oleh beberapa masalah besar dalam sistem masyarakat mereka sendiri.

Kadar kelahiran yang rendah menyebabkan jumlah populasi mereka saban tahun menurun, menjurus kepada kekurangan tenaga kerja muda sehingga menyebabkan industri-industri besar di Jepun berhadapan masalah ketiadaan pekerja muda.

Retirement and re-employment ages to be raised by 3 years


5 Perkara Yang Sebenarnya Membuatkan Anda Berbelanja Lebih

Semua perusahan dan perniagaan mendapat keuntungan apabila barangan atau perkhidmatan mereka dibeli oleh pengguna.

Jadi, adalah tidak mengejutkan untuk mengetahui bahawa mereka berusaha keras untuk berfikir dan memastikan anda membeli apa yang mereka jual.

Di samping itu, banyak syarikat mempunyai cara tersendiri untuk mencapai sasaran ini yang mana melibatkan psikologi dan sains.

Cara dan trik ini biasanya tidak disedari oleh kebanyakan pengguna walaupun ia dilakukan secara jelas. iluminasi.com kongsikan 5 cara dan trik yang direka bentuk untuk membuatkan anda berbelanja lebih.

Laman media sosial, terutama Facebook dan Instagram, telah menerima beberapa banyak komen negatif sejak kebelakangan ini. Laman-laman ini menyebabkan ketagihan dan telah dipersalahkan untuk pelbagai masalah kesihatan yang dahsyat.

Bagaimana ini boleh berlaku? Facebook dan Instagram menyebabkan ketagihan kerana ia sengaja direka sedemikian.

Malah, Facebook mempunyai beribu-ribu saintis dan jurutera komputer untuk membangunkan cara baru untuk menjadikan produk mereka menjadi ketagihan.

Satu adalah penciptaan butang "like" dan skrol tanpa batasan. Skrol tanpa batasan ini bermaksud anda tidak perlu klik butang "seterusnya" atau "next" untuk ke halaman seterusnya seperti mana yang ada di laman sesawang lain.

Sebaliknya, kandungan lebih banyak akan dimuatkan secara automatik apabila anda semakin ke bawah halaman dan ia berterusan tanpa henti.

Dalam hal ini, Facebook tidak memperoleh sebarang keuntungan kerana anda menggunakannya secara percuma, tetapi mereka mendapat wang daripada pada pengiklan yang memaparkan iklan di laman mereka.

Pasar raya mempunyai banyak cara untuk membuatkan anda menghabiskan lebih banyak wang daripada yang anda sangka.

Segalanya bermula dari pintu masuk, yang sering diisi dengan bunga berwarna-warni dan hasil ladang yang segar.

Pandangan yang menenangkan melegakan mood anda, yang menjadikan anda lebih bersedia untuk berbelanja. Hidung anda tidak terlepas daripada godaan ini di mana ia seringkali dihidangkan dengan bau-bau ayam panggang atau roti yang sedang dibakar.

Telinga anda juga dihidangkan dengan muzik yang membuatkan anda tenang. Orang yang tenang akan berjalan lebih perlahan dan menghabiskan masa melihat produk-produk.

Semakin lama anda melihat produk, semakin tinggi kecenderungan untuk anda membeli walaupun ia tidak termasuk dalam bajet anda.

Pasar raya juga mengatur barang-barang mereka di rak menggunakan apa yang disebut "planogram". Ini pada dasarnya merupakan kaedah mengatur barang-barang di rak untuk memaksimumkan jualan.

Barang-barang yang disimpan pada paras mata atau betul-betul di bawahnya biasanya yang paling mahal. Dan barangan ini juga adalah yang pertama yang anda lihat.

Barangan yang lebih murah dan lebih berguna biasanya diletakkan di bahagian atas atau bawah rak. Barangan yang diletakkan di awal lorong juga sering lebih murah daripada yang di tengah-tengah.

Apple mereka bentuk kedainya supaya anda boleh mula menguji produknya sebaik sahaja anda melangkah masuk ke dalam kedai.

Produk-produknya diatur dengan kemas dan dalam kedudukan sedia untuk dicuba. Malah, kedudukan Macbook diangkat sedikit supaya anda dapat melihat papan kekunci dan skrin pada masa yang sama.

Setiap item disambungkan ke Internet, yang mana boleh digunakan secara percuma. Anda juga boleh menggunakan gajet seberapa lama yang anda mahu tanpa diganggu oleh pekerja kedai.

Apple melakukan perkara ini kerana mereka percaya bahawa orang lebih cenderung untuk membeli sesuatu gajet jika mereka berinteraksi lebih lama dengannya.

Apple juga memastikan bahawa anda mempunyai pengalaman membeli-belah yang lancar dengan menyediakan banyak ruang kosong, tanpa spanduk atau iklan yang mengganggu. Mereka juga menyembunyikan pendawaian dan kabel dari pandangan.

Lokasi Starbucks mempunyai banyak helah yang membuatkan anda membeli lebih banyak daripada yang anda mahukan.

Segala-galanya bermula dari saat anda berjalan masuk melalui pintu, yang mana memaparkan pelekat dan poster menonjol yang mengandungi beberapa item pada menu mereka.

Poster berada di paras mata anda, jadi anda akan melihatnya dengan jelas. Jika anda berjaya untuk tidak melihat poster ini, mereka mempunyai lebih banyak lagi di bahagian lain yang mana akan tetap dilihat pelanggan.

Lokasi basbucks direka supaya anda berjalan melewati kawasan tempat duduk untuk sampai ke kaunter pesanan di bahagian belakang atau jika anda bernasib baik, ia terletak di tengah kedai.

Ini dilakukan untuk memastikan anda melihat tempat duduk walaupun anda tidak pernah merancang untuk duduk. Anda lebih cenderung untuk membelanjakan lebih banyak wang apabila anda berada di dalam kedai.

Kaunter tempahan juga direka dengan lampu terang dan ruang yang kecil antara juruwang dan pelanggan, supaya anda berasa lebih dekat dengan mereka.

Ruang antara kaunter pesanan dan kaunter mengambil minuman juga dipenuhi dengan banyak iklan untuk membuatkan anda berbelanja lebih banyak wang.

McDonald menggunakan beberapa trik untuk cuba membuatkan anda berbelanja lebih. Seperti Starbucks, pintunya dipenuhi dengan gambar produk jualan paling laris tetapi tanpa paparan harga.

Poster lain di dalam kedai juga tiada harga kerana McDonald mahu anda berfikir tentang makanan dan bukannya wang. Menu digital di kaunter juga diprogramkan untuk membuat anda berbelanja lebih.

McDonald's sering menambah animasi yang mengarahkan perhatian anda kepada item yang baru dan lebih mahal yang mereka mahu anda beli.

Pelanggan yang memilih makanan yang sihat juga tidak terlepas dari trik rantaian makanan segera ini. Orang yang memesan sesuatu yang mereka rasa sihat biasanya kurang berhati-hati dengan menambah beberapa hidangan sampingan kurang sihat.

Mereka akhirnya memamakan sejumlah kalori yang mana mereka cuba untuk elakkan pada asalnya.


5 Idea Awal Yang Dikritik Hebat Namun Kini Dianggap Kebiasaan

Memperkenalkan sesuatu yang baru, walau sebaik mana pun niat dan idea kita - pasti akan mendapat tentangan pihak-pihak tertentu.

Ini kerana minda manusia secara amnya takutkan perubahan dilakukan ke atas sesuatu yang sudah menjadi kebiasaan atau rutin, dalam hidup kita. Dalam sejarah, wujud beberapa situasi di mana sesuatu idea itu boleh dikatakan melangkaui zaman tetapi pada mendapat reaksi negatif masyarakat zaman tersebut.

Idea-idea ini kini mungkin boleh dikatakan satu kebiasaan, tetapi pada awalnya memang berdepan kesukaran. Berikut adalah lima idea yang cuba dipopularkan, namun berdepan kritikan, kutukan dan tohmahan kerana cuba mengubah amalan kebiasaan.

Sukar untuk mengerti satu ketika dulu, idea mudah seperti membasuh tangan bagi mengelakkan jangkitan berlaku akan berdepan kritikan masyarakat, bukan?

Itulah yang berlaku kepada Dr. Ignaz Semmelweis selepas dia mencadangkan kepada pihak perubatan idea itu, selepas mendapati kadar kematian wanita-wanita semasa bersalin adalah disebabkan jangkitan daripada petugas-petugas perubatan yang tangannya tercemar.

Bukan sekadar dikutuk, malahan Dr. Semmelweis juga dibuang kerja kerana dilihat cuba meletakkan beban kesalahan kematian pesakit-pesakit itu, ke bahu petugas perubatan yang mengendalikan kes-kes kelahiran. Nak tahu kisah tentang doktor malang ini? Kami sudah menerbitkan artikel tentang beliau.

Zaman sekarang, idea menggunakan payung bagi melindungi diri daripada hujan atau panas terik matahari merupakan satu perkara biasa.

Bagaimanapun, tidak lama dahulu sekitar abad ke 18 stigma berkenaan penggunaan payung masih lagi dikaitkan dengan jantina wanita sahaja. Ini tetap berlaku walaupun payung sebenarnya mempunyai sejarah dan evolusi yang sangat panjang, dalam tamadun manusia.

Seorang lelaki bernama Jonas Hanway yang tinggal di London sekitar tahun ke 1750, membawa pulang sebuah payung yang diperolehinya dari Perancis. Setiap kali dia menggunakannya, Hanway akan dicerca dan dibaling dengan sampah - kerana payung merupakan satu simbol feminin yang lebih mirip dengan kewanitaan pada zaman tersebut.

Tidak dapat dinafikan satu masa dulu, komputer-komputer yang ada dibangunkan dengan menggunakan teknologi yang masih layak dikatakan sebagai sensitif.

Jadi stigma dan ketakutan masyarakat dunia terhadap komputer terus dipegang walaupun pada sekitar era 1980-an, komputer peribadi sudah mula dibangunkan untuk digunakan di rumah.

Pada ketika inilah satu 'wabak ketakutan' melibatkan penggunaan komputer mula menyerang masyarakat dunia, disebabkan oleh rasa bimbang mahu menggunakan komputer. Ada juga pihak yang membantah sekeras-kerasnya penggunaan komputer disebabkan risau komputer akan menggantikan mereka.

Fenomena yang berlaku selama lebih 3 dekad itu diklasifikasikan sebagai 'computerphobia' atau takut kepada komputer.

Perbincangan berkenaan tahap keselamatan pemanduan akibat gangguan radio dalam kereta, sehingga ke hari ini masih dibincangkan - apatah dengan pengenalan skrin sentuh yang memang layak dikatakan satu bentuk gangguan berisiko pada pemandu.

Fobia terhadap radio kereta ini sebenarnya sudah pun muncul semenjak pengenalan radio yang dipasang dalam kereta lagi. Oleh sebab itulah beberapa negeri di Amerika Syarikat memperkenalkan larangan kepada orang ramai daripada memasang radio di dalam kereta.

Diperkenalkan pada tahun 1922, radio kereta pada awalnya dikritik mampu mengalihkan perhatian pemandu, daripada mampu fokus pada tugasnya untuk memandu. Bagaimanapun, beberapa dekad selepas itu perubahan pada rekaan dan cara pengawalan radio membantu meredakan kebimbangan orang ramai, menyebabkan radio kereta menjadi satu kemestian dalam setiap kereta.

Tidak lama dahulu, sekitar 120 tahun yang lepas masyarakat antarabangsa masih membincangkan tentang kebaikan dan keburukan merebus susu lembu, kerana masyarakat zaman tersebut percaya memasak susu terlebih dahulu sebelum diminum, akan menyebabkan berlakunya kekurangan zat pada peminumnya.

Perbincangan ini pula, terus berlaku selepas beberapa dekad proses pempasteuran susu diperkenalkan oleh Louis Pasteur dalam usaha membunuh kuman-kuman yang terkandung dalam susu.

Keengganan meminum susu yang telah dipasteurkan merupakan satu ketakutan yang biasa pada zaman tersebut, walaupun sudah dilaporkan susu yang diperolehi daripada lembu merupakan perumah kepada kuman-kuman yang menyebabkan demam kepialu, difteria serta penyakit kolera. Kadar kematian bayi pula dilaporkan berada pada tahap 240 untuk setiap 1,000 orang hanya disebabkan keracunan susu.

Mereka yang menentang pempasteuran susu percaya proses tersebut menyebabkan orang ramai tidak lagi dapat menganggarkan kualiti susu dan khasiat yang ada dimusnahkan oleh haba yang digunakan.


5 Bencana Buatan Manusia Paling Buruk Dalam Sejarah

Tiada siapa suka ditimpa bencana, apatah lagi ditimpa bencana-bencana alam semulajadi yang sukar diramal waktu dan kesannya.

Negara kita amat beruntung kerana kedudukan negara kita dilindungi daripada bencana-bencana alam yang besar skalanya, berbanding dengan jiran-jiran kita seperti Indonesia yang banyak mengalami kerugian disebabkan proses baik pulih setiap kali berlakunya bencana.

Bagaimanapun, bukan semua bencana berlaku dengan semula jadi. Ada beberapa insiden dalam catatan sejarah kita semua, melibatkan bencana bertaraf mega yang berlaku disebabkan oleh kecuaian atau kealpaan manusia. Berikut adalah lima bencana terburuk yang pernah berlaku membuktikan ada masanya, kita hanya mampu mengangkat tangan dan mengakui - kita puncanya.

Pada malam 2 Disember 1984, sebuah kilang pembuat racun serangga di Bhopal, India mengalami masalah kebocoran - sehingga membebaskan gas beracun ke udara. Oleh kerana berlaku pada waktu pagi semasa majoriti orang sedang nyenyak tidur, ada mangsa yang meninggal dunia semasa masih lena diulit mimpi.

Laporan rasmi kerajaan India melaporkan 3,787 orang telah terkorban dalam kejadian itu, tetapi banyak pihak khasnya badan NGO mengumumkan angka sebenar korban sepatutnya berada sekitar 8,000 ke 10,000 orang.

Lebih 40 tan bahan methyl isocyanate dibebaskan pada malam tersebut dan sifatnya yang sangat toksik, mampu menyebabkan kematian pada penghidunya dalam tempoh satu minit. Mangsa akan mengalami rasa terbakar pada tekak dan mata sebelum meninggal. Dalam pengumuman terbaru, kerajaan India membetulkan laporan mereka - mengumumkan jumlah kematian sehingga tahun 2014 adalah seramai 15,000.

Sehingga kini lokasi pekan kecil di mana gas itu tersebar masih belum berjaya dibersihkan sepenuhnya dan penduduk pekan itu, ramai yang menghadapi masalah mendapat zuriat yang mempunyai kecacatan pada bahagian mental dan fizikal. Inilah bencana industri terburuk pernah berlaku dalam sejarah dunia.

Berikutan kegagalan sebuah syarikat cari gali minyak bernama PT Lapindo Brantas mengikuti garis panduan dan amaran yang telah dikeluarkan, sehingga ke hari ini sebuah kawasan di Indonesia yang dikenali dengan nama Lusi memuntahkan lahar lumpur ke udara, setiap hari tanpa henti sehingga menyebabkan kawasan berhampiran letusan itu ditenggelami lumpur setinggi 40 meter, menutupi bumi yang ketika itu masih didiami manusia.

Walaupun tahap kerosakan yang berlaku agak besar, nasib baiklah jumlah mangsa yang terkorban dipercayai hanya 13 orang namun sebanyak 60 ribu buah rumah musnah dalam insiden tersebut.

Proses cari gali yang dilakukan dipercayai telah menyebabkan berlakunya reaksi di dalam bumi, mengakibatkan berlakunya beberapa siri gempa bumi sebelum lubang cari gali itu mula memancutkan lumpur setinggi 200 meter ke udara beberapa hari kemudian. Diramalkan situasi itu akan berlanjutan selama 25 ke 30 tahun.

Dianggap sebagai tragedi tumpahan minyak paling buruk setakat ini, insiden kebocoran yang berlaku di pelantar minyak Deepwater Horizon. Ketika insiden itu berlaku, Deepwater Horizon sedang beroperasi di salah satu telaga minyak yang terletak di Teluk Mexico.

Sebelum letupan berlaku akibat kegagalan sistem, petugas di Deepwater Horizon baru saja mencipta sejarah berjaya melakukan penggalian telaga minyak paling dalam di dunia, pada kedalaman 10,683 meter jaraknya.

Dalam fasa terakhir penggalian pada 20 April 2010, berlaku letusan yang memancutkan air laut setinggi 73 meter, menyebabkan peralatan mereka mula hilang kapasiti untuk mengawal tekanan yang ada. Selepas itu, lumpur yang dipenuhi dengan gas methanol mula menggantikan air laut tadi, menyebabkan ruangan dalaman pelantar menjadi mudah terbakar.

Sistem peranti keselamatan berjaya diaktifkan namun gagal mengawal kebocoran yang berlaku, menyebabkan letupan berlaku. 11 orang yang berada paling hampir dengan letupan meninggal dunia tetapi 115 orang kru selebihnya berjaya diselamatkan. Pelantar minyak itu tenggelam ke dasar lautan dua hari kemudian dan hanya pada 15 Julai 2010, kebocoran minyak yang berlaku berjaya ditutup dengan sempurna.

Bagi mewujudkan peluang pekerjaan, kerajaan China memilih untuk membangunkan sebuah pusat pelupusan barangan elektronik di negara mereka - dengan daerah Gaiyu yang terletak di Wilayah Chaoyang menjadi salah satu pusat pembuangan terbesar dunia.

Ekoran daripada itu, sebanyak 6,000 syarikat ditubuhkan penduduk setempat khas bagi menguruskan proses pelupusan barangan - mendapatkan bahan seperti plumbum, gangsa dan emas yang mungkin ada pada barangan-barangan terpakai itu. Bagaimanapun, untuk kerja sehari lebih 16 jam, setiap pekerja hanya akan dibayar sekitar RM6.30 melibatkan lebih 60,000 orang pekerja semuanya.

Ekoran daripada pembukaan sisa pembuangan sebesar 52 km persegi keseluruhannya ini, aktiviti penanaman padi yang sebelum itu dijalankan terbantut - disebabkan oleh kondisi sungai dan kualiti air yang tercemar akibat sisa buangan. Bukan setakat itu saja, kajian yang dijalankan juga mendapati kesemua kawasan di pekan tersebut berdepan dengan masalah keracunan selepas bahan-bahan beracun boleh dikesan di mana-mana saja yang mampu dimasuki manusia.

Bagi mengawal masalah yang berlaku, kerajaan China bertindak menyatukan syarikat-syarikat pengurusan sisa dan membuka kompleks khas yang dijadikan pusat operasi syarikat ini. Selain itu, kerajaan China juga memperkenalkan larangan mengimport masuk sisa elektronik dan buangan domestik ke negara mereka, bagi membolehkan kawasan-kawasan terjejas dibaikpulih.

Oleh sebab demikian, banyak pihak mula mensasarkan negara kita pula sebagai destinasi sampah mereka. Tak percaya?

Semuanya bermula dengan satu perkara luar biasa - kucing yang hidup di sekitar kawasan perkampungan nelayan Minamata, Jepun didapati mula berkelakuan aneh. Hari demi hari, semakin banyak kucing dilihat sengaja terjun ke laut seolah-olah membunuh diri.

Selepas kucing, kejadian yang sama mula didapati berlaku pada penduduk setempat. Ramai penduduk mengadu mengalami masalah kejang otot dan menghadapi kesukaran bercakap, mendengar dan melihat - seakan deria mereka dihalang sesuatu. Bagi kes-kes lebih teruk, tubuh mereka mula menggeletar tanpa sebab. Beberapa orang mula berkelakuan aneh, sama seperti kucing yang membunuh diri.

Hanya selepas empat tahun kemudian, sekitar tahun 1959 barulah didapati apa puncanya - penduduk Minamata mengalami masalah keracunan merkuri pada tahap kronik. Sebuah kilang petrokimia yang terletak di kawasan tersebut didapati punca masalah yang ada. Bagaimanapun pihak syarikat Chisso Corporation yang menyelia operasi kilang tersebut, menafikan penglibatan mereka.

Bergantung dengan kerjaya sebagai nelayan yang menangkap hasil laut, penduduk Minatama memang menggemari ikan sebagai sajian utama mereka. Kajian yang dijalankan menemui kesan keracunan pada ikan, sebelum dimakan yang menyebabkan penduduk di situ menjadi perumah baru kepada racun-racun yang menyerang ikan itu.

Seramai 2,955 orang didapati mengidap keracunan dan 1,784 orang meninggal dunia. Protes terhadap kilang tersebut berjaya membuatkan pihak pengelola mengakui sebanyak 27 tan bahan merkuri telah pun dibuang ke dalam kawasan Teluk Minamata. Hanya pada tahun 1968, kilang tersebut berhenti membuang sisa beracun ke dalam air dan sehingga kini - mana-mana waris atau pesakit yang terkesan akibat insiden itu, perlu ditanggung kos perubatan mereka oleh Chisso Corporation.


6 Kesilapan Diet Paling Biasa Dilakukan Yang Sebenarnya Menambahkan Berat Badan

Oleh itu, jika anda mempunyai masalah berat badan berlebihan, keterdesakan untuk menurunkan berat badan dengan segera boleh membuatkan anda melakukan kesilapan besar.

Dengan pelbagai maklumat dan mitos tentang cara menurunkan berat badan yang berleluasa di internet, terdapat ramai daripada kita yang sedang melakukan kesalahan tanpa disedari.

iluminasi.com kongsikan 6 kesalahan diet paling biasa dilakukan yang sebenarnya menambahkan berat badan.

Semua kalori tidak sama kerana ada kalori yang baik dan yang buruk.

Kalori yang anda hadam apabila memakan sayur-sayuran adalah baik, manakala kalori yang dihadam apabila anda makan burger adalah buruk.

Ini kerana jumlah insulin yang dilepaskan oleh tubuh lebih bergantung kepada jenis kalori yang anda makan, berbanding jumlah kalori yang anda makan.

Makanan yang diproses, rendah lemak, atau "diet" sering dianggap sebagai pilihan yang ideal apabila seseorang mahu menurunkan berat badan, tetapi hal ini tidak selalu benar.

Kebanyakan makanan yang "sihat" ini sering dimuatkan dengan gula untuk menjadi penambah rasa.

Oleh itu, makanan rendah lemak lebih cenderung membuat anda lapar dan bukannya menjadikan anda kenyang. Hal ini membuatkan anda makan lebih banyak.

Adalah lebih sihat untuk memilih kombinasi produk makanan berkhasiat yang diproses dengan minima.

Protein adalah nutrien yang paling penting jika matlamat anda adalah untuk menurukan berat badan.

Diet berprotein tinggi meningkatkan metabolisme, mengurangkan selera makan, dan memberi kesan positif kepada beberapa hormon yang mengawal berat badan.

Ia juga membantu melindungi jisim otot semasa penurunan berat badan.

Satu kajian mendapati diet yang mengandungi kira-kira 0.3 hingga 0.4 gram protein bagi setiap kilogram berat badan boleh membantu mengawal selera makan dan memperbaiki komposisi badan anda.

Menambah serat yang cukup ke dalam pemakanan anda dapat membantu mengurangkan selera makan anda dengan membuatkan anda kenyang.

Serat juga membantu penurunan berat badan dengan menjadikan tubuh menyerap lebih sedikit kalori daripada makanan lain.

Kajian menunjukkan bahawa menggandakan pengambilan serat harian anda boleh mengurangkan penyerapan kalori sehingga 130 kalori.

Anda boleh menambah serat pada makanan anda dengan membuat sedikit perubahan pada diet anda menggantikan pengambilan roti putih biasa kepada roti gandum berwarna coklat.

Kita sering dinasihatkan untuk makan makanan dalam jumlah yang kecil dan beberapa kali pada siang hari jika mahu menurunkan berat badan dan bukannya makan dalam jumlah yang banyak sebanyak 3 kali sehari.

Walau bagaimanapun, ini tidak benar. Makan apabila anda lapar dan hanya apabila anda lapar adalah kunci untuk kehilangan berat badan.

Ini adalah kerana makan terlalu kerap, walaupun anda makan dalam jumlah sedikit secara tidak langsung dapat menyumbang kepada jumlah kalori berlebihan yang dimakan dalam sehari.

Satu lagi nasihat yang kita biasa dengar adalah jangan abaikan sarapan, tanpa mengambil kira selera makan kita. Nasihat ini sebenarnya adalah tidak benar.

Satu kajian mendapati bahawa orang yang tidak makan sarapan pagi mengambil lebih banyak kalori semasa makan tengah hari, berbanding dengan mereka yang bersarapan pagi.

Walau bagaimanapun, apabila kalori yang dimakan sepanjang hari dikira, didapati bahawa mereka yang tidak makan sarapan sebenarnya makan kurang 408 kalori sehari secara purata.


Nak Lesen Senjata Api di India? Tanam Pokok Dulu

Pegawai kerajaan di Punjab, India, telah melancarkan satu inisiatif yang kreatif untuk meningkatkan jumlah pokok dan memelihara sumber air bawah tanah di negeri itu. Ia adalah salah satu langkah yang dibuat untuk menangani krisis air di sana.

Bagi penduduk yang ingin mendapatkan lesen senjata api, mereka perlu melakukan sesuatu terlebih dahulu. Pihak kerajaan di daerah Ferozepur, Punjab, meminta agar pemohon lesen senjata api menanam 10 anak pokok sebagai syarat awal.

Ia mungkin kedengaran aneh tetapi ia adalah satu strategi bijak yang dibuat oleh pihak pentadbiran tempatan. Pokok adalah pengisi semula jadi air bawah tanah dan juga dapat melambatkan pengaliran air hujan.

Selain itu, langkah murni ini juga merupakan satu langkah utama dalam mewujudkan kesedaran tentang alam sekitar dan krisis air ekstrem yang melanda kawasan itu.

Punjab merupakan hab pertanian di India dan salah sat pengeluar gandum dan padi terbesar negara. Disebabkan krisis air yang berlaku, kawasan pertanian dan hasil pengeluaran telah menurun sebanyak 20 peratus.

Seperti kebanyakan negeri lain di India, Punjab kini mengalami kekurangan air paling teruk dalam sejarah. Eksploitasi air bawah tanah secara besar-besaran telah menyebabkan krisis kekurangan air di beberapa kawasan.

Keadaan ini akan menjadi bertambah buruk dalam hanya beberapa tahun lagi sekiranya tiada langkah drastik diambil. Laporan kerajaan telah memberi amaran bahawa air bawah tanah di negeri ini mungkin akan kering sepenuhnya dalam tempoh 20 tahun.

Menurut pesuruhjaya daerah Ferozepur, Chander Gaind, penduduk Punjab sememangnya sangat tergila-gilakan tentang tiga perkara. Mereka diketahui sangat menggemari telefon pintar, kereta dan senjata api. Kini, Gaind mahu penduduk Punjab menjadi gemar untuk menanam pokok.

Menurut laporan Perhutanan India 2017, sebanyak 24.39 peratus kawasan geografi di India diliputi oleh hutan dan pokok. Bagi menepati Dasar Hutan Negara, pihak berkuasa di India telah mensasarkan untuk menjadikan satu pertiga daripada keseluruhan kawasan tanah di negara itu diliputi hutan.

Idea untuk memperkenalkan skim ini timbul apabila sebilangan besar pokok di India telah ditebang secara berleluasa. Gaind menambah lagi, tiada bantahan yang diterima oleh orang ramai mengenai skim ini dan ia diterima dengan sangat positif.

Setelah selesai menanam 10 anak pokok, pemohon juga perlu mengambil swafoto bersama tanaman mereka untuk ditunjukkan kepada pihak berkuasa apabila mereka ingin mengambil borang permohonan lesen senjata api di pejabat yang berkenaan.

Sebulan kemudian, pemohon perlu sekali lagi mengambil gambar bersama pokok yang ditanam untuk membuktikan bahawa mereka menjaga tumbuhan itu dengan baik. Sekiranya menepati syarat yang ditetapkan, barulah permohonan mereka akan diproses dan pemeriksaan latar belakang pemohon dijalankan.

Menurut pihak berkuasa tempatan di Ferozepur, mereka berhasrat untuk menanam sekurang-kurangnya 12,000 anak pokok pada tahun hadapan. Mereka juga ingin memperluaskan peraturan baru ini kepada pemilik lesen senjata api yang ingin mempebaharui lesen mereka.

Punjab merupakan negeri ketiga paling ramai pemegang lesen senjata api di India. Kira-kira 360,000 orang memiliki senjata api secara sahdi sana. Daerah Ferozepur sahaja sudah mencatatkan sekitar 21,000 pemilik senjata api.

Setiap bulan, pihak berkuasa di daerah Ferozepur menerima kira-kira 500 permohonan bagi memperbaharui lesen senjata api. Ini bermakna sekitar 5,000 anak pokok akan ditanam dalam masa yang sama. Ini membawa kepada 60,000 anak pokok dalam setahun.

Sejak peraturan ini dilaksanakan, Gaind telah menerima pelbagai penghargaan dan pujian di media sosial. Dia ingin mewujudkan kesedaran tentang skim baru itu. Jika dilaksanakan di seluruh negara, ia mampu membawa perubahan yang sangat besar dan sekali gus boleh menangani krisis air.

2. Pemohon lesen senjata api perlu menanam pokok terlebih dahulu

3. Krisis air di India ditangani dengan cara yang unik


9 Perkara Yang Kerap Dilakukan Individu Bijak Dan Pandai

Orang ramai sering mengatakan bahawa kepintaran dimiliki sejak lahir oleh mereka yang bertuah, namun hal ini tidak semestinya benar.

Menurut pakar, persekitaran di sekeliling anda boleh menjejaskan kemahiran otak anda dan cara anda berfikir secara drastik.

Walau apa pun keadaannya, didapati bahawa semua orang pintar menunjukkan tingkah laku yang sama dan mempunyai banyak persamaan.

iluminasi.com kongsikan 9 perkara yang kerap dilakukan oleh individu pintar.

Menilai orang lain dan bergosip adalah perkara-perkara yang dielakkan oleh orang yang bijak. Mereka tidak terlibat dalam "cakap kosong" dan tidak pernah terganggu atau kisah dengan apa yang berlaku dalam kehidupan orang lain.

Malah, menurut kajian baru-baru ini, orang pintar amat gembira apabila mereka dibiarkan bersendirian supaya mereka boleh melakukan perkara yang mereka mahukan tanpa sebarang gangguan.

Mereka bukan penyendiri atau loner, tetapi otak mereka memerlukan sedikit ruang untuk bernafas dan berfungsi.

Ini memang tidak dapat dinafikan. Seseorang yang mampu untuk menukar setiap perkara kecil kepada satu jenaka dan membuatkan orang di sekelilingnya ketawa boleh dianggap sebagai genius.

Menurut saintis, hal ini memerlukan kemahiran kreatif yang tinggi untuk melakukan jenaka, malah kaitan antara idea kreativiti dan kepintaran telah lama berkait.

Tahukah anda bahawa antara manusia paling genius yang pernah wujud di zaman moden iaitu Albert Einstein bercakap dengan diri sendiri?

Para penyelidik telah mendapati bahawa orang yang sering bercakap dengan diri mereka sendiri tak kiralah sama ada dalam minda atau secara terangan, adalah lebih bijak daripada mereka yang tidak.

Bercakap dengan diri sendiri dapat menajamkan otak, meningkatkan ingatan dan membantu menguruskan pemikiran.

Semua orang mendengar muzik tetapi mereka yang kelihatan kerap mendengar muzik adalah genius.

Dalam kajian terbaru, didapati bahawa bukan sahaja mereka yang boleh bermain alat muzik mempunyai kepintaran tinggi, tetapi mereka yang sering mendengar muzik juga tersangat pintar.

Kajian itu juga menambah bahawa orang pintar memilih untuk mendengar muzik tanpa vokal berbanding lagu dengan lirik yang tak bermakna.

Jadi jika anda adalah salah seorang daripada mereka yang sukakan rentak dan irama berbanding lagu berlirik, anda mungkin lebih pintar daripada yang anda sangkakan.

Bertentangan dengan kepercayaan popular, orang pintar tidak belajar atau bekerja sepanjang masa.

Sebaliknya, mereka sebenarnya malas dan kerana alasan yang sama, mereka cuba mencari cara yang paling mudah untuk menjalankan tugas yang diberikan kepada mereka dengan sempurna tanpa perlu bekerja keras.

Menurut sains, orang yang kurang aktif secara fizikal cenderung untuk lebih bijak daripada orang-orang yang berusaha keras sepanjang masa.

Orang pintar sering menggunakan otak mereka dan hasilnya mereka memerlukan kurang kognisi berbanding orang lain.

Orang yang pintar sering kali mempunyai rasa ingin tahu. Mereka akan berasa terganggu jika tidak mengetahui sesuatu dan sentiasa mencara jawapan serta meneroka misteri.

Menurut satu kajian, mempunyai rasa ingin tahu untuk mengetahui lebih lanjut adalah satu tanda yang jelas mengenai kecerdasan otak.

Orang pintar juga banyak membaca dan sering menyimpan catatan harian.

Menurut Jeff Bezos, pengasas Amazon dan manusia terkaya di dunia, tanda kepintaran terbesar adalah keupayaan untuk menerima kesilapan dan belajar daripadanya.

Tiada siapa yang sempurna tetapi orang-orang yang cukup berani untuk mengakui salah mereka adalah yang paling pintar.

Secara semulajadi, manusia cenderung untuk mempercayai bahawa mereka betul dan orang lain salah.

Tetapi ia memerlukan otak yang sangat berfungsi untuk memahami sudut pandangan orang lain dan mencari kesalahan dalam diri sendiri.

Menurut kajian, kerap makan coklat dapat meningkatkan fungsi otak dan sebagai hasilnya, menjadikan anda lebih peka dan lebih bijak.

Didapati bahawa orang-orang yang sering makan coklat mempunyai ingatan yang lebih baik dan sangat hebat apabila melibatkan kognisi dan penaakulan.

Orang pintar tidak mengambil bahagian dalam perbualan yang tidak memberikan faedah. Mereka kurang bercakap kerana kerap dikelilingi oleh pemikiran mereka.

Didapati bahawa orang yang lebih pintar cenderung untuk kurang  bercakap dengan orang lain dan terdapat sebab mereka bertindak demikian.

Menurut pakar, orang pintar lebih menyendiri dan kurang bercakap kerana pemikiran mereka terlalu logik untuk tidak meneruskan perbualan yang tidak memberikan manfaat dengan apa cara sekalipun.

Mereka juga tidak begitu kisah dengan omong kosong dan lebih memilih untuk melakukan sesuatu yang lebih produktif.


5 Aktiviti Gila Masyarakat Zaman Dahulu

Aktiviti kemasyarakatan berbeza-beza mengikut zaman. Di zaman kita, ramai lebih gemar menghabiskan masa dengan menyertai program riadah atau majlis ilmu yang membentuk minda serta pengetahuan kita.

Sama seperti sekarang, masyarakat zaman dahulu juga mempunyai aktiviti sendiri yang unik bagi zaman mereka. Masalahnya, ada beberapa aktiviti bermasyarakat yang menjadi kebiasaan masyarakat terdahulu layak dikatakan gila.

Berikut adalah lima aktiviti masyarakat zaman dahulu yang pastilah sangat sukar untuk kita terima ketika ini.

Sekiranya zaman sekarang kita ada filem-filem yang memaparkan adegan kurang menyenangkan ini - masyarakat zaman dahulu berkunjung ke teater-teater khas bagi memenuhi kehendak liar mereka.

Salah satu teater paling terkenal menjadikan penyeksaan manusia sebagai fokus, adalah sebuah teater bernama Théâtre du Grand Guignol yang terletak di Paris.

Teater ini terkenal dengan persembahan yang sadistik, mula dibuka pada tahun 1897 dan hanya ditutup pada tahun 1962 mampu memuatkan 293 orang dalam satu-satu masa.

Semua persembahan yang dijalankan di teater ini berkait dengan acara-acara kejam dan penyeksaan yang boleh dijalankan ke atas manusia seperti adegan bunuh, pemisahan organ atau hanya sekadar seksaan secara fizikal dan mental yang dipersembahkan secara lakonan langsung.

Kesan khas yang digunakan realistik, terarah kepada penghasilan semula replika tubuh manusia dalam keadaan tidak sempurna yang sudah tidak lagi sempurna.

(Madness, Torture and Murder on a Paris Stage: That's Entertainment!)

Salah satu aktiviti masyarakat dunia yang masih lagi diamalkan sehingga ke hari ini adalah penjualan pakej-pakej lawatan ke kawasan-kawasan miskin.

Ini kerana pakej sepertinya merupakan satu bentuk aktiviti pelancongan yang mampu mendatangkan pendapatan lumayan pada pengusahanya.

Populariti aktiviti ini dipercayai bermula sekitar tahun 1884, apabila golongan bangsawan menawarkan habuan wang kepada mana-mana individu yang boleh menjadi pemandu kepada mereka berjalan-jalan di kawasan yang diketahui mempunyai taraf hidup yang teruk.

Pada awalnya aktiviti ini dikatakan dilakukan sebagai cara golongan bangsawan memenuhi tuntutan ego sendiri, bagi membandingkan diri mereka dengan orang lain yang tidak bernasib baik.

Malangnya aktiviti serupa masih berlaku sehingga ke hari ini, disebabkan oleh penawaran pakej-pakej sama masih lagi berleluasa.

Negara seperti Afrika dan India kerap kali dijadikan destinasi aktiviti pelancongan terkutuk ini.

Selain itu beberapa kawasan terkenal yang menjadi penempatan golongan susah, seperti The Bronx di Amerika Syarikat dan beberapa daerah di Brazil turut menerima kemasukan pelancong serupa.

(Slum Tourism: How It Began, The Impact It Has, And Why It Became So Popular)

Permintaan untuk memenuhi kehendak hiburan golongan kurang berkemampuan di Amerika Syarikat, membuatkan beberapa pengusaha membangunkan konsep unik.

Konsep yang dinamakan sebagai 'Dime Museum'; sempena nilai caj masuk yang akan dikenakan kepada pengunjung yang sangat murah iaitu satu dime sahaja mula popular.

Dibuka buat pertama kali pada tahun 1841 di New York, Amerika Syarikat, Dime Museum pertama dinamakan 'Barnum American Museum of Curious' sempena nama pengasasnya P.T. Barnum.

Apa yang dipertontonkan di muzium beliau adalah perkara-perkara pelik yang wujud di kalangan masyarakat. Ada juga yang sengaja direka seperti 'ikan duyung Feejee' yang menjadi tarikan utama muzium beliau.

Mahkluk menyerupai Ikan duyung itu sebenarnya merupakan gabungan tengkorak monyet dengan tulang ikan yang disambungkan.

Beberapa muzium serupa turut dimulakan oleh pengusaha lain, membawakan kepada masyarakat setempat perkara-perkara aneh untuk menjadi tatapan mereka.

Antara topik yang kerap dipersembahkan adalah menjadikan individu seperti pasangan paling tinggi, orang-orang kerdil serta manusia-manusia yang mempunyai konsidi dan kecacatan yang jarang dapat dilihat sebagai bahan pameran.

Oleh kerana caj kemasukan yang murah, Dime Museum mendapat sambutan yang sangat menggalakkan masyarakat Amerika Syarikat zaman dahulu.

Satu tarikan utama masyarakat barat yang membuktikan betapa rendahnya akhlak mereka, adalah kemunculan zoo yang menjadikan manusia sebagai tarikan.Tarikan 'zoo manusia' mencapai kemuncak populariti sekitar tahun 1870-an, menerusi pembukaan beberapa zoo manusia di Paris, Hamburg, London dan New York.

Kumpulan manusia yang kerap dijadikan mangsa serta dimalukan sedemikian rupa datang dari pelbagai jenis kelompok berbeza, bergantung kepada 'permintaan' yang ada.

Antara komuniti yang menjadi mangsa adalah orang Afrika, selain daripada orang Samoa, Sami, Nubia serta banyak lagi kelompok manusia yang diminta berdiri dalam sangkar untuk dijadikan tarikan.

Kami pernah menulis tentang seorang lelaki Afrika bernama Ota Benga yang menjadi mangsa nafsu gila orang barat ini. Sedih kisah beliau.

(Belgium comes to terms with 'human zoos' of its colonial past)

Hukuman mati penjenayah yang dijalankan di depan orang ramai, merupakan satu perkara biasa bagi masyarakat zaman dahulu.

Jika anda beranggapan perkara itu hanya berlaku dalam filem atau drama sahaja, tanggapan anda itu salah sama sekali.

Sejak mula diperkenalkan, tontonan ini dianggap sebagai salah satu cara yang paling berkesan pemerintah dalam mendidik masyarakat tentang risiko melakukan jenayah.

Bagaimanapun ekoran daripada kunjungan orang ramai yang mampu mencecah ratusan ribu setiap kali satu hukuman berlangsung, acara hukuman ini akhirnya bertukar menjadi ibarat karnival masyarakat ala Jom Heboh.

Jumlah pengunjung bergantung kepada siapa yang dihukum. Penjenayah kurang ternama? Mungkin hanya ribuan yang hadir. Dalam satu kes melibatkan hukuman seorang penjenayah terkenal di London, mereka menerima kunjungan lebih 100,000 orang yang mahu menyaksikan dia dihukum mati.

Kali terakhir penjenayah dihukum mati di depan khalayak ramai di Amerika Syarikat adalah pada tahun 1936, yang menerima kunjungan 20,000 pengunjung yang mahu menyaksikan sendiri seorang perogol bernama Rainey Bethea dihukum.

Dalam salah satu insiden paling terkenal dalam sejarah, mayat diktator terkenal Benito Mussolini dengan sengaja digantungkan selepas dibunuh, bagi membolehkan orang ramai melakukan apa saja yang mereka mahu sebagai balasan terhadap semua kekejaman yang telah dilakukannya.

Masyarakat Itali ketika itu melakukan apa saja yang boleh mereka buat sama ada kencing, tendang, tembak, baling dengan batu dan bermacam lagi tindakan lain untuk memuaskan hati masing-masing - menyerang mayat yang sudah terkulai layu.


Berapa Lama Manusia Mampu Bertahan Di Planet Lain Dalam Sistem Solar?

Cuba bayangkan manusia mempelajari cara bagaimana untuk bernafas di angkasa tanpa peralatan khas dan menemui cara untuk sampai ke mana-mana planet dalam sistem suria.

Walaupun kita mungkin tidak mampu mencapai tahap ini dalam masa terdekat, namun kita boleh bayangkan apa yang dirasai oleh seseorang ketika berada di planet lain dalam sistem solar tanpa sebarang peranti perlindungan.

Dan melihat kepada rancangan Elon Musk yang sangat bercita-cita tinggi, kita mungkin mampu mengembara ke angkasa lepas dengan bebas lebih cepat daripada yang kita harapkan.

iluminasi.com kongsikan tempoh manusia mampu bertahan di setiap planet dalam sistem solar.

Sekiranya anda ingin melawat planet ini dan mengelakkan akibat yang tidak menyenangkan, anda perlukan peranti pemasa (timer).

Perubahan suhu pada Mercury tersangat gila di mana siang hari boleh mencapai 427°C manakala pada waktu malam ia jatuh ke paras -179°C.

Mercury berputar agak perlahan dan untuk terus hidup, apa yang anda perlukan adalah cuba untuk hidup di saat ketika mana suhu siang hari berubah kepada suhu malam hari.

Dengan ini, masa yang anda mampu bertahan hidup di planet ini hanyalah sekitar 90 saat sahaja.

Jika anda berpeluang menjejakkan kaki di planet Zuhrah, anda mungkin hanya dapat menikmati kehidupan di sana selama satu saat sahaja.

Atmosfera di planet ini adalah 98% karbon dioksida dan tekanannya adalah 90 kali lebih kuat berbanding Bumi. Malah, keseluruhan permukaannya dilitupi oleh awan yang tebal yang menurunkan hujan asid sulfurik.

Tak cukup dengan itu, planet ini tersangat panas dan purata suhunya adalah sekitar 427°C.

Seperti yang anda tahu, planet Marikh adalah planet yang dikatakan paling hampir serupa dengan Bumi berbanding planet-planet lain dalam sistem solar kita.

Walaupun Marikh adalah calon pertama untuk penjajahan ruang angkasa, namun tempoh yang paling lama kita mampu bertahan di planet ini adalah sekitar 80 saat sahaja.

Seperti planet Zuhrah, atmosfera di Marikh mengandungi karbon dioksida yang tersangat tinggi iaitu 95%.

Planet terbesar dalam sistem solar kita ini hanya akan menjadi mesra dengan anda hanya dalam tempoh sesaat sahaja.

Planet gergasi ini kemudiannya akan mengejutkan anda dengan angin ributnya yang tidak dapat dikendalikan oleh tubuh manusia.

Musytari dikelilingi oleh dunia gas yang pada dasarnya terdiri daripada hidrogen dan helium.

Selain itu, angin pusar yang gila meningkatkan jisim gas panas ke permukaan planet yang membentuk salji ammonia kristal dan mustahil untuk membayangkan manusia untuk bertahan dalam situasi ini.

Ini adalah satu lagi planet gergasi yang membenarkan kita untuk tinggal di atasnya kurang daripada sesaat.

Selain daripada awan gas, Zuhal sentiasa mempunyai angin yang sangat kuat yang mampu mencecah kelajuan 1,800 kilometer sejam.

Zuhal menghasilkan tornado gila di permukaannya sehinggakan tidak ada makhluk hidup mampu mengedipkan mata sebelum ia bertukar menjadi habuk kosmik.

Planet ini dilitupi oleh campuran air, ammonia dan metana yang panas.

Sebenarnya, kita tidak boleh menjangkakan berapa lama manusia boleh tinggal di planet ini kerana kita tidak akan mempunyai masa untuk mendarat di sana.

Ini kerana kita akan terlaru dengan sekelip mata dalam campuran tersebut. Oleh itu, kita tidak mampu untuk bertahan walaupun sesaat di planet ini.

Masa untuk manusia hidup di planet ini kurang dari sesaat. Keadaan yang dahsyat akan memusnahkan apa-apa objek tanpa sebarang notis dan semua ini disebabkan oleh angin yang tersangat kuat.

Angin yang mengerikan di planet Neptune kadang-kala mampu bergerak dengan lebih pantas daripada kelajuan bunyi. Jadi, tak perlu kita bayangkan berapa lama manusia boleh bertahan di planet ini.


Siput Gondang Emas - Perosak Tanaman Terhebat di Malaysia

Sekali pandang, haiwan ini mungkin kelihatan tidak akan mendatangkan sebarang bahaya kepada manusia. Namun, haiwan kecil ini merupakan mimpi ngeri bagi semua pengusaha tanaman padi di negara ini.

Ini kerana, siput yang dikenali sebagai Siput Gondang Emas (SGE) ini telah menyebabkan ramai pengusaha tanaman padi kerugian sehingga belasan ribu ringgit setiap musim.

Siput ini bukan sahaja menyebabkan kerugian dengan merosakkan anak pokok padi, pesawah juga terpaksa mengeluarkan belanja tambahan untuk membeli racun bagi mengawal hidupan berkenaan yang membiak dengan begitu cepat.

Hanya lapan ekor 'pembunuh senyap' ini sahaja sudah cukup untuk memusnahkan kawasan padi seluas satu meter persegi dalam tempoh 24 jam. Bayangkan sekiranya serangan tanaman padi melibatkan ratusan atau ribuan ekor Siput Gondang Emas.

Satu ketika dahulu, siput ini menduduki carta kedua sebagai makhluk perosak tanaman padi selepas tikus. Namun, sejak kehadirannya dikesan di seluruh negara seperti di Kelantan, Kedah, Selangor dan Pahang pada tahun 2010 sehingga memusnahkan tanaman padi seluas lapan hektar sekali gus, ia terus berada carta pertama sehingga kini.

Terdapat dua jenis Siput Gondang yang biasa ditemui di kawasan tanaman padi di negara ini iaitu Pomacea canaliculata (berwarna keemas-emasan) dan Pomacea insularum (berwarna kehitam-hitaman).

SGE dikatakan berasal dari kawasan paya dan sungai di Argentina dan Brazil di Amerika Selatan. Haiwan jenis herbivor ini telah dibawa masuk ke Malaysia untuk tujuan sebagai haiwan hiasan dalam akuarium.

Disebabkan kecuaian dan kelalain manusia, haiwan ini telah dilepaskan ke longkang atau paya. SGE seterusnya membiak dengan cepat dan merebak ke seluruh lokasi menerusi bawaan air seperti banjir sehingga ke kawasan pertanian.

SGE ini biasanya aktif pada waktu lewat petang, malam dan fajar. Siput ini biasanya akan menyerang benih padi yang berusia kurang daripada 30 hari selepas ditabur dalam petak sawah.

Apabila serangan SGE ini mula dikenalpasti berlaku di Kuala Selangor, pegawai pertanian dengan kerjasama pesawah telah melakukan langkah awal dengan menyembur racun ke dalam tali air yang menyalurkan sumber air ke dalam petak sawah.

Walau bagaimanapun, pembiakan SGE tidak dapat dikawal kerana ia membiak dengan amat cepat. Siput yang berumur 75 hingga 90 hari sudah menjadi matang dan mula membiak. Pembiakan SGE ini pula boleh berlaku sebanyak dua hingga empat kali sebulan.

Lebih menakutkan lagi, SGE mampu masuk ke dalam tanah sedalam tiga meter dan mampu hidup selama tiga tahun tanpa air. Haiwan ini mampu menghasilkan sehingga 8,000 biji telur sepanjang hayat dengan setiap kantung mengandungi kira-kira 200 hingga 500 biji telur.

Tanda-tanda sawah yang terkena serangan SGE ini agak mudah dikesan. Antaranya ialah kelihatan tompok dalam sawah seperti anak benih tidak tumbuh, kehadiran telur di batas sawah dan rumpai, kehilangan rumpun padi serta daun padi terapung di permukaan air.

Menurut seorang pesawah di Pekan, Pahang, terdapat racun import keluaran negara jiran yang mampu membunuh SGE. Namun, racun perosak itu tidak didaftar atau mungkin mengandungi dos racun yang tinggi dan membahayakan menyebabkan kerajaan melarang penggunaannya di negara ini.

Selain itu, terdapat beberapa lagi kaedah untuk menangani masalah SGE ini seperti kaedah semula jadi dan mekanikal. Pesawah biasanya akan mengutip siput dewasa dan memusnahkan telur siput yang berada di petak sawah atau batas.

Pihak berkuasa tempatan turut mengadakan pelbagai aktiviti gotong-royong dan menawarkan RM1 bagi setiap kilogram siput manakala RM3 bagi setiap kilogram telur siput yang berjaya dikutip.

Kaedah mekanikal pula ialah dengan memasang jaring di gelung air keluar dan masuk bagi memerangkap siput agar tidak masuk ke petak sawah.

Selain itu, kaedah kawalan biologi juga digunakan. Percubaan menggunakan 300 ekor Itik Jawa di Pendang, Kedah, telah menunjukkan hasil yang memuaskan. Ini kerana Itik Jawa gemar memakan anak-anak SGE dan jika dipraktikkan secara berterusan, ia mampu mengawal masalah ini sehingga 100 peratus.

Selain itu, kaedah kawalan biologi ini juga dapat mengelakkan pesawah daripada menggunakan racun kimia yang mahal dan berbahaya kepada alam sekitar. Telur yang dihasilkan oleh itik-itik ini juga dapat dijual bagi menambah pendapatan pesawah.

Walaupun kisah makhluk perosak ini agak membinasakan, sebenarnya masih ramai yang sukakannya kerana ia mudah didapati dan boleh dimasak. Antara resepi yang popular adalah gulai siput gondang masak lemak.

Nampak sedap kan? Anda pernah makan? kongsikan pengalaman anda dengan kami.


Zaman Kegelapan Tahun 536 : Tempoh Mencabar Bagi Tamadun Manusia

Tamadun manusia telah mengalami banyak turun naik nasib, dengan beberapa era dianggap era paling mencabar bagi manusia. Bagaimanapun, menurut pengkaji sejarah Prof. Michael MicCormick daripada Universiti Harvard- tahun 536 merupakan tahun yang layak dianggap sebagai tahun paling mencabar buat manusia.

Walaupun banyak pendapat mengatakan era 1918 apabila wabak menyebabkan kematian lebih 50 juta orang atau tahun 1349 semasa separuh penduduk Eropah lenyap akibat wabak Black Death, sering dianggap sebagai era paling teruk; beliau berpendapat manusia yang hidup pada tahun 536 menghadapi cabaran yang jauh lebih besar.

Ini kerana berdasarkan kajian, 536 merupakan tahun di mana bumi ditutupi kabus misteri yang menyebabkan langit gelap selama 18 bulan - mengubah kehidupan orang ramai pada ketika itu.

Kabus gelap itu menyelebungi Eropah, kawasan Timur Tengah serta Asia menyebabkan kegelapan berterusan selama 18 bulan yang digelarkan sebagai The Dark Ages atau Zaman Kegelapan.

Cahaya suria ketika itu boleh diibaratkan sama seperti cahaya bulan yang dapat kita lihat setiap malam - berdasarkan catatan sejarahwan Procopius yang hidup ketika fenomena itu.

Kegelapan itu menyebabkan berlakunya penurunan suhu mengakibatkan musim sejuk paling panjang pernah berlaku dalam tempoh 2300 tahun. Salji yang turun menyebabkan tumbuhan yang ditanam mati dan menimbulkan masalah kebuluran di kalangan orang ramai.

Memburukkan lagi keadaan, sekitar tahun 541 wabak bubonik menyerang Mesir serta kawasan-kawasan jajahan Rom - memulakan apa yang dinamakan sebagai wabak Justinian; menyebabkan empayar Rom mula goyah.

Ketiadaan cahaya matahari menerangi bumi, menyebabkan era ini manusia terpaksa bergelap - bagaimanapun kenapa fenomena ini berlaku masih menjadi misteri.

Sehinggalah kajian yang dijalankan oleh Prof. McCormick dan pakar kajian glasier Paul Mayewski berjaya menemui puncanya.

Satu letusan gunung berapi di Iceland memuntahkan debu dan asap yang tebal, menutupi bahagian hemisfera bumi pada tahun 536, diikuti oleh dua lagi letusan pada tahun 540 dan 547.

Ekoran letusan yang berturut-turut ini, masyarakat dunia ketika itu gagal melakukan persediaan menyebabkan berlakunya rencatan ekonomi dunia yang berlangsung sehingga tahun 640.

Teori mengenai 'zaman kegelapan' ini mulanya dilaporkan selepas satu kajian berkenaan urat pokok dilakukan pada tahun 1990, menunjukkan petunjuk berlakunya penurunan suhu yang mendadak sekitar tahun 540 namun pengkaji gagal menemui sebabnya.

Hanya pada tahun 2015, kajian terhadap ais yang dijalankan di Greenland dan Antartika menemui petunjuk baru tentang mengapa perkara itu berlaku.

Selepas berlakunya letusan itu, lapisan aerosol yang dibentuk daripada sulfur, bismuth dan pelbagai bahan lain membentuk lapisan yang menyekat sinar matahari daripada sampai ke permukaan bumi, memantulkan semula cahaya ke angkasa.

Dengan menggunakan rekod yang ada pada lapisan ais serta kesan tinggalan bahan letusan dan perubahan lingkaran urat pokok, ditemui bukti bahawa berlakunya beberapa siri letusan gunung berapi yang mengubah cuaca bumi - mengakibatkan kegelapan berpanjangan.

Menggunakan sampel ais yang dipercayai sudah wujud sejak tahun 536M, pengkaji menggunakan sinaran X-ray bagi memahami kandungan sampel tersebut. Imbasan itu mendapati kewujudan partikel-partikel halus berasal daripada batuan gunung berapi yang berasal dari Iceland.

Penemuan bahan plumbum pada tahap tinggi dalam sampel ais yang diperolehi daripada tahun 640, membuktikan kegiatan ekonomi manusia pada era tersebut sudah mula kembali rancak. Ini kerana plumbum merupakan bahan yang penting dalam penghasilan bahan logam perak yang mendapat permintaan tinggi masyarakat zaman tersebut.

Bermula daripada era itu, aktiviti perdagangan kembali bermula dengan bahan perak menjadi bahan perdagangan utama, disebabkan oleh kesukaran masyarakat zaman tersebut memperolehi emas.

Kajian yang dijalankan oleh Universiti Harvard ini mempunyai hipotesis yang serupa dengan apa yang pernah kami laporkan sebelum ini, di mana 75,000 tahun dahulu manusia pernah melalui zaman kegelapan yang dikatakan menyebabkan jumlah populasi manusia turun dengan mendadak.

Malangnya - penyelidik juga meramalkan peristiwa sedemikian rupa mampu berulang lagi. Cuma bila zaman kegelapan seterusnya akan bermula, hanya Dia yang mengetahuinya.

Artikel ini adalah olahan dan terjemahan semula artikel Why 536 was ‘the worst year to be alive’ yang diterbitkan oleh Sciencemag.


Kisah Ajaran Agama Matematik Ciptaan Pythagoras

Kami andaikan setiap orang pernah mendengar nama Pythagoras, hasil daripada pelajaran matematik kita dalam mencari panjang sisi sebuah segitiga? Pasti ramai masih ingat tentang teorem Pythagoras kan?

Kalau tak ingat, ini bukan untuk mengingatkan anda tentang teknik perkiraan tersebut. Kita mungkin mengenali nama beliau sebagai seorang tokoh matematik yang banyak memikirkan teori-teori memudahkan perkiraan, tetapi salah satu kisah tentang Pythagoras yang jarang diperkatakan tentang beliau adalah tentang ajarannya yang menyerupai sebuah agama - dinamakan sebagai Pythagorean.

Dengan menggunakan formula dan perkiraan yang diambil daripada prinsip matematik, Pythagoras membangunkan sebuah cara hidup yang tegas, unik serta ada kalanya tidak masuk akal. Ini kisahnya.

Pythagoras of Samos merupakan seorang ahli falsafah Yunani/Greek yang mempunyai ilmu mendalam dalam bidang politik serta kepercayaan. Tidak banyak yang diketahui tentang latar belakang Pythagoras ekoran ketiadaan rekod, namun dia dipercayai berasal daripada kawasan kepulauan Samos.

Bagaimana dia belajar sejak kecil tidak diketahui kisahnya. Bagaimanapun, dia terkenal sebagai seorang yang mempunyai pendidikan luas, mampu bermain alat muzik dengan baik, pandai membaca sajak serta mampu menghafal kisah-kisah dalam buku-buku karya penulis termahsyur Homer, seperti Iliad dan Odyssey.

Apa yang diketahui, ada tiga orang individu yang boleh dianggap memberikan pengaruh yang sangat besar dalam hidup Pythagoras semasa dia muda iaitu Pherecydes of Syros, penulis terawal yang cuba membincangkan tentang asal-usul kejadian alam, Thales of Miletus, salah seorang ahli falsafah terhebat Yunani dan anak murid beliau, Anaximander of Ionia yang menjadi ahli falsafah terawal merekodkan kerjanya dalam bentuk penulisan.

Berikutan kedudukannya yang berpengaruh dalam masyarakat Yunani, Pythagoras ditakdirkan mempunyai jumlah pengikut yang agak besar berikutan pembukaan sekolah falsafah serta kepercayaan kelolaan beliau. Apatah lagi selepas dia menemui teorem Pythagoras.

Berbanding dengan ahli-ahli falsafah Yunani lain yang mempunyai perangai unik dan tersendiri serta ganjil, Pythagoras dipercayai layak digelarkan sebagai yang paling ganjil antara semua yang ada. Ini kerana dia terkenal sebagai seorang yang sangat berpegang kepada nombor dan perkara itu malangnya, turut sama diikuti pengikutnya.

Sebagai ketua kepada ajaran, Pythagoras mendidik pengikutnya untuk tidak mencintai harta benda jadi mereka hidup tanpa memiliki apa-apa harta selain barangan yang mereka perlukan. Kehidupan mereka juga nyata berbeza dengan orang lain kerana setiap pengikut Pythagoras diwajibkan mengamalkan tabiat pemakanan sayuran sahaja, tidak dibenarkan memakan daging.

Asas kepercayaan mereka semuanya berkisar kepada angka dan nombor. Ini kerana Pythagoras percaya semua yang berkaitan dengan alam ini, ada berkait dengan nombor. Pythagoras mengajar pengikutnya bahawa keharmonian alam perlulah meletakkan keharmonian matematik sebagai asas, kerana kiraan yang betul membentuk realiti.

Nombor 7, 8 dan 10 memainkan peranan yang besar dalam kepercayaan mereka, dengan nombor 10 menjadi nombor suci ajaran itu, melalui simbol yang dinamakan sebagai Tetracyts, sejenis segitiga yang dipercaya melambangkan sususan alam semesta.

Mengambil kesempatan atas kedudukannya, Pythagoras menamakan dirinya sebagai ketua ajaran tersebut dengan semua pengikutnya dinamakan sebagai Pythagorean. Pythagoran sendiri dianggap sebagai jelmaan dewa, mempunyai kuasa ajaib serta mampu menjinakkan haiwan hanya dengan usapan tangan.

Setiap Pythagorian perlu mengikuti garis panduan hidup yang dinamakan sebagai 'acusmata.' Di dalam acusmata, wujud bermacam pantang larang yang bunyinya tidak masuk akal, tetapi bagi pengikut Pythagoras yang sudah taksub - mereka akan menurut tanpa membantah.

Semua pengikut baru Pythagorean tidak dibenarkan bercakap selama 5 tahun, sebagai latihan untuk belajar mengawal diri. Mereka juga diwajibkan memakai kasut di kaki kanan terlebih dahulu. Selain itu, pengikut Pythagoras tidak dibenarkan berjalan di jalan-jalan utama di bandar mereka.

Beberapa peraturan ganjil lain yang dimestikan untuk mereka ikuti adalah mereka tidak boleh membuang air kecil menghadap matahari, tidak dibenarkan mengahwini wanita yang gemar memakai barang kemas, tidak boleh melintasi depan seekor keldai serta tidak boleh menyentuh atau memakan kacang hitam - kerana terlalu menyanyangi kacang.

Setiap orang pengikut akan dibahagikan kepada dua kumpulan berbeza, akousmatikoi adalah mereka yang berstatus pengikut biasa sementara mathematikoi adalah kumpulan yang paling rapat dengan Pythagoras, serta menjadi kumpulan perbincangan dengan ketua mereka dalam bidang matematik dan falsafah.

Selepas sekian lama cuba mengelakkan diri daripada kancah politik, berikutan jumlah pengikut yang semakin bertambah menyebabkan hendak tak hendak Pythagoras mula dilihat sebagai salah seorang pemimpin paling disegani.

Pada tahun 510SM, kumpulan pengikut Pythagorean diserang selepas wujud desas-desus mengatakan Pythagoras memainkan peranan dalam salah satu pertelingkahan politik pemimpin setempat.

Berikutan keenganannya untuk menyatakan sokongan kepada salah satu pemimpin yang berebut jawatan, orang-orang pemimpin itu bertindak menceroboh, merompak dan membakar kediaman komuniti Pythagorean. Dianggarkan seramai 50 ke 60 orang pengikut beliau dibunuh menyebabkan Pythagoras serta pengikutnya terpaksa melarikan diri ke Thebes.

Selepas berjaya menyelamatkan diri, kumpulan Pythagorean berjaya berkumpul semula dan kembali bergiat aktif. Bagaimanapun, ada juga pendapat mengatakan semasa serangan tersebut, Pythagoras merupakan antara salah seorang mangsa yang terbunuh.

Walau apa pun nasib Pythagoras, ajarannya diteruskan oleh dua orang anak muridnya iaitu Philolaus dan Archytas, sehinggakan nama Pythagoras disebut sebagai ahli matematik yang berjaya mempengaruhi ahli-ahli matematik dan falsafah selepas zaman beliau, seperti Plato, Aristotle dan juga menjadi antara sumber awal pembangunan falsafah barat.

Legasi beliau yang masih kekal digunakan dan terus popular, sudah pastilah 'teorem pythagoras' yang dinamakan sempena namanya. Begitulah secara ringkas kisah seorang ahli matematik yang kita semua pasti pernah mendengar namanya dan cerita tentang kumpulan ajaran agama, yang bertuhankan nombor dan juga guru mereka.


Nasubi: Kisah Sadis Pelawak Hidup Terasing Selama 15 Bulan Dalam "Reality Show"

Jepun sememangnya terkenal dengan game show TV melampau yang mana meletakkan para peserta dalam bahaya dari segi fizikal dan psikologi untuk memberikan pengalaman tontonan yang unik kepada para penonton.

Pada lewat 90-an awal tahun 2000-an, siaran yang dipercayai ramai sebagai contoh yang paling radikal dan dahsyat disiarkan di rangkaian berpangkalan di Tokyo yang dipanggil Nippon TV.

Rancangan tersebut berjudul "Susunu! Denpa Shōnen" dan ia terdiri daripada siaran langsung dalam sebuah bilik.

Di dalam bilik tersebut terdapat timbunan sampul surat, sebuah rak majalah, air, pembakar gas dan seorang lelaki yang diarahkan untuk menjalani salah satu perjalanan ketahanan yang paling dahsyat yang pernah disiarkan.

Lelaki tersebut adalah seorang pelawak yang terdesak dan inginkan kemahsyuran, bernama Nasubi.

Pada Januari 1998, Nasubi yang diterjemahkan dalam bahasa Melayu kepada "terung", dipilih secara undian daripada kira-kira 20 pemohon untuk sebuah pertandingan yang dikenali sebagai "A life of prizes".

Selepas terpilih, Nasubi diiringi ke sebuah ruang yang kira-kira berkeluasan apartment studio di mana dia diarahkan untuk memulakan permainan tanpa apa-apa termasuklah pakaiannya.

Untuk menyediakan dirinya dengan pakaian, makanan atau apa-apa cara hiburan semasa dia berada di bilik, Nasubi mesti mendapatkannya dengan memenangi melalui peraduan.

Peraduan tersebut boleh ditemui dalam majalah di mana dia boleh menyertainya dengan menghantar permohonan melalui sampul surat yang disediakan.

Ini adalah tujuan permainan ini di mana Nasubi perlu bertahan semata-mata dengan hadiah peraduannya.

Apabila hadiah kemenangan Nasubi mencapai nilai wang sebanyak 1 juta yen atau kira-kira RM40,000, dia diisytiharkan sebagai pemenang dan dibenarkan keluar dari bilik itu untuk meneruskan hidupnya dan menikmati status selebriti yang baru dibina.

Jadi, adakah Nasubi berjaya? Semuanya bergantung kepada bagaimana anda mendefinisikan sebuah kejayaan. Untuk menjawab soalan ini, jom kita lihat dengan lebih mendalam lagi perjalanan Nasubi dalam bilik tersebut.

Sebaik sahaja ditinggalkan sendirian, perkara pertama yang menjadi keutamaan Nasubi adalah untuk menutup dirinya. Peraduan pertama yang disertainya dalam episod pertama adalah untuk mendapatkan apron.

Bukan sahaja dia tidak memenangi apron, malah sepanjang 15 bulan tinggal dalam bilik tersebut, Nasubi kekal bogel.

Kebanyakan masanya dalam bulan pertama digunakan untuk menghantar 5,768 permohonan peraduan. Ketika menunggu untuk mengetahui sama ada dia memenangi hadiah pertamanya, Nasubi melalui pelbagai cabaran yang menyeksakan.

Dia menjawab panggilan telefon yang tersalah nombor dan pada suatu petang yang mengecewakan selepas beberapa hari tanpa makanan, seorang penghantar makanan ramen tersalah rumah dan mengetuk pintu bilik Nasubi.

Namun selepas beberapa hari menunggu dan menjadi tersangat lapar, dia akhirnya memenangi peraduan pertamanya iaitu 12 cawan jeli dan memakannya serta-merta.

Hadiah kedua ialah 5 kilogram beras, malangnya dia menyedari bahawa dia tidak mempunyai periuk untuk memasaknya.

Setelah gagal makan beras mentah, Nasubi mendapati dia boleh memasak nasi dalam bekas jeli tersebut dengan meletakkannya berhampiran dengan pembakar.

Untuk bulan Februari, Nasubi terus memenangi hadiah iaitu 1,000 yen, sabun badan dan spaghetti tin, namun menyedari dia tidak mempunyai pembuka tin.

Walaupun memenangi hadiah yang tidak mempunyai nilai praktikal, Nasubi kelihatan bersyukur dengan apa yang diperolehinya.

Dan tak dapat dinafikan dengan masa yang dihabiskan olehnya sehari-hari untuk mengisi borang peraduan, apa yang membuatkan Nasubi teruja adalah apabila ada orang mengetuk pintu biliknya.

Sudah tentu keperluan asas untuk terus hidup diperlukan jadi makanan adalah sangat penting, namun semakin tinggi nilai hadiah, semakin cepat Nasubi mencapai sasaran 1 juta yen.

Akan tetapi, untuk mencapai sasaran ini mengambil masa yang sangat lama. Untuk memperoleh separuh daripada nilai tersebut, Nasubi mengambil masa 6 bulan dan menyertai 38,000 peraduan.

Dalam tempoh ini, antara hadiah yang ketara termasuklah sebuah basikal yang mana keterujaannya hilang selepas menyedari basikal tersebut tiada nilai praktikal dalam bilik yang kecil itu.

Nasubi menaiki basikal tersebut dan kemudiannya tidak lagi. Dia juga memenangi hadiah berupa pakaian pertama dalam 6 bulan iaitu seluar dalam, namun ia tidak muat.

Hadiah-hadiah lain termasuklah patung anjing laut yang diberi nama Binasu dan menjadi rakan Nasubi, sebuah TV 14 inci tanpa antena, bermakna dia tidak boleh menontonnya dan berus serta ubat gigi yang membolehkan dia memberus gigi untuk pertama kali.

Menjelang tempoh 6 bulan, rancangan ini menjadi tersangat popular dan pihak media tempatan menemui lokasi bilik yang didiami Nasubi.

Oleh itu, pihak penerbit mengejutkan Nasubi di tengah malam dan menutup matanya lalu diiringi ke bilik lain yang hampir serupa.

Sebelum kejadian ini, A Life of Prizes disiarkan pada malam Ahad dan disunting kepada ringkasan mingguan berdurasi 10 minit, namun selepas lokasi bilik ditukar, pihak penerbit menawarkan alternatif berupa livestream, membuatkan mereka terpaksa "mengikut" Nasubi ke setiap masa menggunakan joystyick bagi menutup alat sulitnya.

Seperti yang anda lihat, kualiti livestream agak teruk tetapi perlu diingat bahawa ini berlaku pada hujung tahun 1990-an.

Nasubi mengambil masa 3 bulan lagi untuk memperoleh dua pertiga daripada sasaran 1 juta yen dan sepanjang bulan Ogos, September dan Oktober, Nasubi telah menghantar tambahan 17,000 penyertaan peraduan.

Antara hadiah yang menarik dimenangi adalah buah tembikai, tiket untuk menonton Spice Girl The Movie dan pemain VHS yang boleh dimainkan menggunakan TV yang dimenanginya beberapa bulan lepas.

Selepas, kemenangan yang "mahal" ini, Nasubi dibelenggu dengan nasib malang sehinggakan dia tidak memenangi apa-apa hadiah selama seminggu.

Dilaporkan bahawa pihak media lain telah mengetahui lokasi bilik Nasubi. Bagi mengelakkan berhadapan dengan risiko rancangan tergendala dan khuatir Nasubi mengetahui video beliau disiarkan, pihak penerbit memilih untuk memindahkannya ke lokasi yang baru tapi 100% menyamai biliknya yang lama.

Dan lokasi baru ini terbukti memberikan nasib yang baik kepada Nasubi apabila dia memenangi hadiah berharga termasuklah sebuah konsol Playstation yang mana dia bermain selama 4 hari tanpa henti.

Namun, Nasubi berhenti daripada bermain selepas menyedari ia adalah satu gangguan kepadanya untuk mengisi penyertaan peraduan.

Pada bulan Disember, Nasubi memenagi sebuah hadiah yang sangat mahal berupa satu set tayar kenderaan, baucar hadiah bernilai 10,000 yen dan satu beg beras kecil yang membuatkan sasaran 1 juta yen tercapai.

(Nasubi dikejutkan di tengah malam dan dibawa ke lokasi baru)

Dan selepas 355 hari berturut-turut tanpa melakukan apa-apa melainkan makan apa yang ada, termasuklah makanan anjing ketika ketiadaan makanan lain, membuka pintu apabila diketuk dan yang paling penting iaitu mengisi borang peraduan, Nasubi akhirnya memenangi permainan ini.

Ketika itu, rating rangancan ini mencecah 17 juta tontonan, dan untuk perbandingan, episod Game of Thrones yang paling banyak ditonton adalah 16.5 juta penonton.

Orang Jepun sangat menyukai rancangan ini dan pihak penerbit mengaut keuntungan yang tersangat banyak. Dan tanggapan untuk menamatkannya masih lagi tidak masuk akal.

Pihak penerbit sekali lagi mengejutkan Nasubi di tengah malam dengan mengumumkan bahawa dia memenangi pertandingan itu.

(Nasubi terkejut ketika dikejutkan pihak penerbit selepas berjaya mencapai sasaran 1 juta Yen)

Mereka mengembalikan pakaiannya tetapi Nasubi telah lama tidak memakai apa-apa, membuatkan dia menyedari bahawa dia mempunyai rasa tidak suka kepada pakaian dan memberitahu bahawa ia membuatkannya gatal.

Walaupun Nasubi beranggapan bahawa rancangan tersebut telah tamat dan lawatannya ke karnival di Korea Selatan merupakan percutian bagi merayakan kerja kerasnya, dia tidak mengetahui bahawa pihak penerbit belum berniat untuk membenarkannya pulang.

Ketika masih di Korea Selatan, mata Nasubi ditutup sekali lagi dan dibawa ke bilik keempat yang terdiri daripada perkakas yang sama iaitu rak majalah, timbunan sampul surat dan kamus Korea-Jepun.

Walaupun tidak tahu berbahasa Korea, Nasubi diarahkan untuk mula mengisi penyertaan peraduan dengan bantuan kamus yang disediakan.

Sasaran barunya adalah untuk memperoleh nilai hadiah yang bersamaan dengan tiket penerbangan untuk pulang ke Tokyo.

Tiket yang diperlukan hanyalah kelas ekonomi dan selepas menterjemah serta menyertai hampir 7,000 peraduan, Nasubi berjaya mencapai sasarannya hanya dalam 2 bulan sahaja.

Namun semua ini berlaku dengan begitu pantas, jadi pihak penerbit mengarahkannya untuk mencapai sasaran tambahan 9,000 yen untuk menaiktaraf tiketnya kepada kelas perniagaan dan Nasubi mencapainya dengan memenangi 2 beg daun teh yang tersangat mahal dan jarang ditemui.

Pihak penerbit masih tidak berpuas hati jadi mereka mengarahkan Nasubi untuk sekali lagi menaiktaraf tiketnya kepada kelas atasan.

Bagi Nasubi yang telah melakukan perkara ini selama lebih daripada setahun, ia menjadi satu perkara mudah dan dia sekali lagi memenangi hadiah mahal berupa bingkai gambar diperbuat daripada kulit musang serta seekor sotong kurita hidup, membuatkannya berjaya menaiktaraf tiket penerbangan pulang ke Tokyo.

Akhirnya, pihak penerbit menutup mata Nasubi dan membawanya ke bilik terakhir.

Tanpa pengetahuannya, di bukan dibawa ke bilik seperti sebelumnya tetapi ke dalam sebuah kotak, yang mana terletak di sebuah studio siaran langsung yang penuh dengan para penonton.

("Bilik" terakhir Nasubi di atas pentas siaran langsung dipenuhi para penonton)

Sebaik sahaja Nasubi ditinggalkan berseorangan, tabiatnya kembali di mana dia dengan pantas membuka semua pakaiannya. Selepas kiraan yang dramatik, dinding "bilik" nya dijatuhkan dan para penonton bertepuk tangan sambil menjerit riuh.

Riak wajah Nasubi yang terkejut dengan perkara itu sangat menyedihkan. Di saat itu, Nasubi telah menjalani kehidupan selama 15 bulan tanpa bercakap dengan orang lain.

Dia menyertai 75,000 peraduan majalah, bersamaan dengan 1,250 peraduan setiap minggu dan hampir 200 peraduan setiap hari. Nasubi mengambil masa beberapa minit untuk memahami apa yang berlaku di sekelilingnya.

Tiada siapa yang tahu apa yang bermain di fikiran Nasubi ketika itu, melainkan dirinya sendiri.

Rancangan Susunu! Denpa Shōnen diteruskan untuk 3 lagi eksperimen ketahanan sebelum dibatalkan pada tahun 2002 kerana sifat kandungannya yang berupa penyeksaan.

Beberapa pertandingan lain termasuk menghendaki para peserta untuk hitchhike di seluruh Afrika, membina rakit di sebuah pulau terpencil dan mengapungkannya pulang ke Tokyo dan akhirnya duduk di dalam ruangan gelap gelita yang mana peserta diberikan cahaya dan makanan hanya apabila pasukan besbol kegemaran mereka memenangi perlawanan.

Walaupun kebanyakan orang di luar Jepun tidak begitu mengenali Nasubi atau livestream yang baru ini, namun reputasi Jepun untuk rancangan realiti kejamnya telah diakui secara meluas dan sering ditiru oleh media Barat.

Jadi, persoalan yang bermain di minda ramai para pembaca iluminasi.com sudah tentunya adalah apa yang terjadi kepada Nasubi, kan?

Adakah dia mencapai kemasyhuran dan kekayaan yang dijanjikan untuk ketahanannya yang luar biasa? Jawapannya adalah ya dan tidak.

Jurnal pengalamannya diterbitkan dan mencapai status "bestseller" dan walaupun tidak menjadi pelawak terkenal di dunia yang diidaminya, dia berjaya mendapatkan kejayaan kecil dalam lakonan televisyen dan filem.

Namun tak dapat dinafikan rancangan ini telah memberikan kesan psikologi kepada Nasubi.

Disebabkan dia menghabiskan masa 15 bulan telanjang bogel, Nasubi dilaporkan mengalami kesukaran memakai pakaian selepas pulang ke rumah dan hidup bersendirian membuatkan kemahiran sosialnya merosot dengan teruk.

Dia mendapati bahawa banyak pesona komedi dan kebolehan sosialnya hilang, membuatkan dirinya berasa janggal dan malu.

Walaupun eksploitasi terhadap Nasubi tetap menjadi salah satu livestream yang paling popular dalam sejarah jepun, pandangan mendalam terhadap kehidupan brutal selama 15 bulan yang dilalui oleh lelaki ini cukup untuk membuatkan kita bertanya satu soalan penting.


5 Pelakon Terbaik Pernah Memegang Watak Joker

Dalam siri komik watak adiwira Batman, perseteruan watak tersebut dengan penjahat yang seakan cermin kepada dirinya iaitu Joker kerap kali diangkat sebagai tulang belakang jalan cerita paling popular berpengaruh.

Walaupun Batman merupakan seorang hartawan, dibantu teknologi yang hebat serta keupayaan fizikal yang mengagumkan - Joker yang hanya seorang pengganas bermasalah mental, kerap kali mampu menandingi malahan ada kalanya berjaya menguasai hubungan mereka berdua.

Berbeza dengan watak penjahat adiwira Batman lain yang mempunyai kekuatan atau peralatan luar biasa, Joker menggugat Batman hanya dengan tawanya serta taktik psikologinya. Oleh kerana itu, watak Joker menjadi antara watak paling sukar untuk dibawa ekoran keperluan untuk mendalami masalah watak tersebut. Sudah banyak filem dan siri memaparkan watak bermasalah ini, tetapi siapakah pelakon terbaik yang pernah menjayakan watak ini dengan sangat baik?

Sejak dari awal lagi watak Joker dalam filem Suicide Squad berhadapan dengan kritikan. Rekaannya yang dilihat terlalu cuba 'try hard' untuk nampak lain, selain daripada wajahnya yang kelihatan dibuat-buat.

Tidak dinafikan Jared Leto merupakan seorang pelakon yang baik tetapi watak Joker dalam filem tersebut seakan-akan tidak mempunyai hala tuju yang jelas daripada segi rekaannya. Apa yang dilihat, oleh kerana kejayaan watak Joker yang dibawa mendiang Heath Ledger yang sah akan menjadi perbandingan - pihak produser memilih untuk menjadikan Joker dalam Suicide Squad seorang yang 'sangat annoying' untuk dilihat.

Diterbitkan sebagai penutup kepada musim pertama siri televisyen Batman, filem 'Batman : The Movie' adalah filem pertama yang menampilkan watak Batman dan Joker, diterbitkan pada tahun 1966.

Watak Joker dalam filem tersebut dilakonkan oleh pelakon terkenal, mendiang Cesar Romero. Bagaimanapun, untuk melakukan perbandingan bagaimana dia melakonkan watak tersebut adalah tidak adil untuk kita menjadikan watak-watak Joker dalam era moden, sebagai penanda aras.

Ini kerana pada ketika itu juga siri Batman agak ringan serta tidak serius jadi pembawaan watak Joker juga perlu mencerminkan tema 'Batman' pada zaman tersebut. Cesar meneruskan karier memegang watak ikonik tersebut, dalam 3 musim siri televisyen - membuat kemunculan dalam 22 episod yang penuh dengan hilai tawa.

Kontroversi melanda filem Batman arahan Tim Burton sejak mula lagi, selepas Michael Keaton diumumkan bakal membawakan watak adiwira Batman dan jutawan Bruce Wayne dalam filem tersebut - disebabkan reaksi peminat yang merasakan Keaton tidak secocok dengan watak tersebut.

Bagaimanapun, tidak ramai yang menyedari proses untuk memilih pelakon kepada watak Joker sebenarnya jauh lebih rumit kerana Tim Burton benar-benar mahukan pelakon yang mampu membawakan visi Joker yang diimpikannya.

Nama seperti pelakon komedi Robin Williams serta penyanyi terkenal David Bowie disebutkan, tetapi peminat serta produser filem itu sendiri menyedari hanya satu nama saja layak untuk membawakan watak tersebut - Jack Nicholson, aktor legenda yang pada ketika itu sudah dikenali ramai.

Nicholson mengambil masa yang panjang sebelum bersetuju mengambil tawaran tersebut, bimbangkan kariernya terjejas kerana dia belum pernah berlakon filem sedemikian. Bagaimanapun, pemilihan yang tepat serta lakonan mantap Nicholson menjadi batu asas kepada pembawaan watak-watak Joker selepas itu.

Selain terkenal sebagai pemegang watak Luke Skywalker dalam siri filem Star Wars, Mark Hamill juga dikenali sebagai salah seorang pelakon suara terbaik bagi watak pengganas tersebut, yang telah pun bermula sejak tahun 1992 dalam siri 'Batman : The Animated Series.'

Hamill kemudiannya membawakan watak serupa dalam filem Batman : Mask of the Phantasm serta beberapa filem animasi Batman lain, sebelum kembali meletup dengan penampilan beliau dalam filem animasi 'Batman : The Killing Joke', filem yang memaparkan asal-usul penjahat Joker dan bagaimana dia berubah daripada seorang lelaki biasa, kepada seorang penjahat yang tidak menghiraukan apa-apa.

Selain siri animasi televisyen dan filem, Hamill juga banyak kali terlibat sebagai pelakon suara watak Joker dalam judul-judul permainan video, melakonkan watak tersebut dengan sangat berjaya dalam siri permainan video 'Batman : Arkham Asylum' yang diterbitkan oleh Rocksteady Studio.

Menerima kritikan selepas disahkan sebagai pelakon watak Joker, mendiang Heath Ledger berdepan cabaran besar pada awalnya hanya untuk meyakinkan orang ramai dia layak memegang watak tersebut.

Bagaimanapun, pada awalnya Ledger sendiri menolak untuk menyertai mana-mana penerbitan filem adiwira walaupun ditawarkan pengarah Christopher Nolan. Hanya selepas menyaksikan garapan filem Batman Begins, barulah pandangan Ledger tentang filem adiwira berubah.

Bagi menjayakan watak tersebut, Ledger mengubah hidupnya; mendalami watak tersebut melalui semua komik yang memaparkan penjahat itu serta melatih dirinya tersenyum dan ketawa. Semuanya dilakukan untuk memastikan watak yang dibawanya berbeza dengan watak Joker lakonan Jack Nicholson, yang menjadi penanda aras beliau.

Lebih terkenal sebagai pelakon filem ringan untuk remaja sebelum itu serta sebuah filem kontroversi melibatkan pasangan homoseksual, mendiang Heath Ledger membuktikan kesungguhannya dengan penataan watak yang sangat diingati - serta berjaya memenangi anugerah pelakon pembantu terbaik lelaki anugerah Oscar bagi tahun 2009, selepas meninggal dunia.


Kajian Sains Paling Lama Sejak 1930 Sehingga Kini - Pitch Drop Experiment

Sejak di sekolah rendah, kita sudah didedahkan dengan pelbagai eksperimen mudah melalui pembelajaran dalam subjek sains. Ianya sesuatu yang menyeronokkan apabila kita boleh melihat hasil keputusan dan tindak balas daripada sesuatu eksperimen yang kita lakukan.

Dalam dunia sains, tempoh sesuatu eksperimen itu dijalankan bergantung kepada hasil kajian yang hendak dicapai. Ada yang begitu singkat dan hanya mengambil masa beberapa bulan atau hari sahaja.

Namun, berlainan pula dengan sebuah eksperimen yang digelar "PItch Drop Experiment". Walaupun eksperimen ini dimulakan pada tahun 1930, eksperimen ini masih lagi berjalaan disaat artikel ini sedang ditulis. Ini bermakna, eksperimen sudah berjalan lebih 90 tahun!

Eksperimen ini merupakan ilham Thomas Parnell, seorang Profesor Fizik di University of Queensland, Brisbane, Australia. Walaupun eksperimen ini secara rasminya bermula pada tahun 1930, proses penyediaan bahan kajian eksperimen ini sebenarnya sudah dilakukan sejak tahun 1927 lagi.

Objektif utama kajian "pelik" ini adalah untuk mendedahkan sifat semulajadi "pitch" yang mengejutkan. Data yang diperolehi membolehkan saintis mengira tahap kelikatan dan kelajuan aliran bahan ini. Bagi yang tidak tahu, pitch adalah bahan yang mempunyai sifat keras seperti tar dan untuk kajian ini, bitumen telah digunakan sebagai bahan kajian .

Walaupun di suhu bilik bahan ini nampak seperti pepejal yang boleh dihancurkan dengan hentakan daripada tukul, ia sebenarnya adalah sejenis bahan yang mempunyai kelikatan (viscosity) yang tinggi. Melalui eksperimen inilah Profesor Parnell ingin membuktikan sifat unik bahan ini.

Proses penyediaan eksperimen ini juga bukan mudah. Profesor Parnel mulanya meletakkan sampel yang sudah dipanaskan ke dalam sebuah corong tertutup dan membiarkannya mendap selama 3 tahun.

Pada tahun 1930, selepas beliau yakin bahawa bahan kajiannya ini sudah benar-benar sejuk dan mendap keseluruhannya di corong yang digunakan, bahagian bawah corong dipotong untuk membolehkannya mengalir keluar. Bermula saat inilah, kajian ini secara rasminya bermula.

Sepanjang hidupnya, Profesor Thomas Parnell hanya dapat melihat 2 titisan daripada bahan kajiannya ini. Titisan pertama direkodkan pada tahun 1938, iaitu 8 tahun selepas kajian ini secara rasminya bermula. Sementara itu, titisan kedua pula dicatatkan pada tahun 1947, 9 tahun selepas terjadinya titisan pertama.

Gambar di atas mencatatkan tarikh titisan-titisan yang berjaya direkodkan sepanjang eksperimen berlangsung. Seperti yang dapat dilihat, titisan yang terbaru adalah titisan kesembilan yang direkodkan pada tahun 2014.

Daripada data-data yang sudah diperolehi ini, para saintis dapat membuat pengiraan bahawa pitch yang dijadikan bahan ujikaji dalam eksperimen ini mempunyai tahap kelikatan sekitar 230 bilion kali ganda berbanding air.

Eksperimen ini pada asalnya tidak dijalankan di bawah keadaan atmosfera yang dikawal khusus. Ini bermakna, kadar titisan dan kelikatannya (berdasarkan pengiraan data yang diperolehi) mungkin berubah-ubah disebabkan oleh pelbagai faktor seperti kelembapan udara, suhu dan sebagainya.

Selepas titisan ketujuh yang direkodkan pada tahun 1988, penghawa dingin telah diletakkan di makmal dimana eksperimen ini dijalankan. Ini membolehkan data yang lebih tepat diperolehi dimana suhu yang sekata digunakan. Penggunaan alat penghawa dingin ini juga bermakna suhu bilik menjadi lebih rendah, seterusnya memanjangkan tempoh setiap titisan berlaku.

Professor Andrew White, penyelia eksperimen ini pada masa kini setelah kematian dua pemegang amanah yang terawal

Walaupun Profesor Thomas Parnell hanya dapat melihat 2 sahaja titisan yang direkodkan untuk kajiannya ini, eksperimen ini masih diteruskan sehingga saat ini. Ini membolehkan eksperimen ini diisytiharkan oleh Guiness World Records sebagai 'ujian percubaan makmal yang paling lama di dunia'.

Selepas kematiannya, tugas menyelia eksperimen ini diambil alih pula oleh Profesor John Mainstone. Beliau meninggal dunia pada tahun 2013 pada usia 78 tahun akibat strok. Selepas itu, tugas beliau diambil alih pula oleh Professor Andrew White sehingga kini.

Menariknya, eksperimen ini boleh dilihat secara langsung melalui laman web rasmi eksperimen ini. Eksperimen ini boleh dilihat secara langsung melalui laman web rasminya di Theninthwatch.com. Malangnya, sejak pertengahan bulan Mac 2018, laman web rasmi ini mempunyai masalah teknikal menyebabkan kesukaran untuk diakeses.

Daripada tempoh masa yang direkodkan untuk titisan kelapan dan kesembilan, dijangkakan titisan ke sepuluh mungkin akan mengambil masa 13 hingga 14 tahun daripada titisan kesembilan. Bagi yang berminat, anda juga boleh melihat sendiri eksperimen ini di University of Queensland di Brisbane, Australia.

Tiada ura-ura sama ada eksperimen ini akan dihentikan. Namun, berdasarkan jumlah bahan kajian yang masih terdapat dalam corong yang digunakan, dijangkan eksperimen ini mampu bertahan untuk masa beberapa ratus tahun lagi.


Apa Perbezaan Kaabah, Karbala dan Kabbalah?

Perkataan-perkataan yang bunyinya hampir serupa memang boleh membuatkan ramai pihak keliru, apatah lagi apabila kita tidak mengetahui makna disebalik perkataan itu.

Tiga perkataan yang mempunyai sebutan hampir serupa tetapi membawa makna yang sangat jauh berbeza antara satu sama lain adalah Kaabah, Karbalah dan Kabbalah. Kesemuanya bermula dengan huruf K, dengan setiap satunya menggunakan hanya huruf A sebagai huruf vokal.

Mampukah anda memberikan makna sebenar ketiga-tiga perkataan ini tanpa merujuk kepada bahan rujukan? Jika ya penulis ucapkan tahniah! Bagaimanapun bagi individu yang masih terkeliru dan sering tertukar-tukar antara tiga perkataan ini, jom kita belajar apakah perbezaan kaabah, karbala dan kabbalah.

Antara ketiga-tiga perkataan itu, Kaabah rasanya merupakan yang paling dikenali ramai. Struktur bangunan berbentuk bongkah yang terletak di Masjidil Haram, Mekah ini adalah kiblat atau fokus ibadah semua umat Islam di seluruh dunia.

Kaabah adalah bunyinya dalam Bahasa Melayu, bagaimanapun ejaannya mungkin berbeza-beza daripada cara tulisan - ada yang mengejanya sebagai Qa'ba, Qaabah, Ka'bah dan beberapa versi lain tetapi semuanya membawa makna serupa; "bongkah kiub."

Kaabah pertama di dunia dirikan oleh Nabi Ibrahim as. bersama anaknya Nabi Ismail as. selepas Allah swt. memerintahkan mereka berdua membangunkan satu petanda sebagai hala tuju setiap orang Muslim beribadah. Sekitar tahun ke 600, Kaabah runtuh akibat banjir yang melanda jadi struktur Kaabah dibina semula oleh Nabi Muhammad saw. dan kaumnya.

Satu perkara yang perlu kita semua fahami adalah umat Islam di seluruh dunia, tidak menyembah struktur itu. Anggap saja Kaabah ini sebagai petanda atau petunjuk bagi membantu menyatukan serta memudahkan umat Islam tahu arah kiblat, yang dianggap sebagai kewajipan dalam menunaikan solat.

Karbala, Kerbala atau Karbalah merujuk kepada sebuah bandar yang terletak di kawasan tengah negara Iraq. Bandar Karbala merupakan pusat pentadbiran kerajaan Gabenor Karbala, yang bertanggungjawab menyelia bandar tersebut.

Apakah keunikan bandar ini? Nama bandar ini terkenal sebagai kota suci pengikut ajaran Syiah, berikutan menjadi lokasi yang menempatkan Imam Hussein, cucu kepada Rasulullah saw. dan anak kepada Ali bin Abi Talib. Berbeza dengan Muslim, komuniti Syiah mengamalkan amalan yang berbeza dengan mengadakan upacara Ashura bagi memperingati kematian Imam Hussein.

Pada ketika upacara inilah, komuniti Syiah akan mengadakan ibadah ziarah yang dinamakan sebagai Hari Arba'in, genap 40 hari perayaan Ashura. Setiap tahun seramai 30 juta orang akan menghadiri makam Imam Hussein di Karbala.

Dalam sejarah orang Islam, pada tahun 680 atau 61H berlakunya peristiwa besar yang memulakan perpecahan paling teruk di kalangan umat Islam ketika itu dalam perang Karbala, di antara pengikut-pengikut serta saudara Imam Hussein dengan tentera kerajaan Umayyah yang ketika itu dipimpin oleh Yazid bin Muawiyah.

Sekiranya Kaabah dan Karbala merujuk kepada Islam dan sejarah mereka, Kabbalah pula merujuk kepada salah satu cabang dalam ajaran agama Yahudi yang mirip dengan ilmu mistik. Daripada perspektif ajaran Yahudi, ilmu Kabbalah merupakan cabang ilmu untuk memahami bagaimana alam dan kehidupan berfungsi. Perkataan 'Kabbalah' itu adalah perkataan bahasa Hebrew yang membawa makna 'menerima.'

Cabang ilmu Kabbalah pula boleh dibahagikan kepada tiga cabang berbeza mengikut tahap amalannya; yang pertama ada ilmu teori di mana seseorang perlu sedar dan faham dimensi-dimensi alam yang berbeza.

Kedua, cabang ilmu amalan di mana seseorang perlu tahu teknik-teknik bagi membolehkan mereka mencapai tingkat ilmu pemahaman yang lebih tinggi. Yang ketiga pula adalah ilmu magis, di mana seseorang mampu mengubah realiti atau situasi. Cabang ketiga ini sangat berkait rapat dengan upacara pemujaan, tangkal, azimat dan banyak lagi amalan mistik yang diamalkan penganut agama Yahudi.

Kitab rujukan ilmu Kabbalah yang terbesar adalah kitab Zohar, yang dianggap sebagai rujukan terbaik menggabungkan unsur mistik daripada kitab Taurat serta kepercayaan-kepercayaan alam yang ada.

Bagaimanapun, berikutan unsur-unsur mistik serta spiritual yang terlalu kuat terkandung dalam kitab tersebut, bukan semua pihak dapat menerimanya sebagai sebahagian daripada ajaran rasmi Yahudi.

Ini kerana bagi mereka, pengaruh kitab Zohar mampu menggelincirkan penganut ajaran tersebut daripada tanggungjawab sebenar mereka, hingga terlalu asyik dengan kepercayaan serta imaginasi, mengejar makhluk halus dan ghaib yang tidak diketahui baik atau buruk kesannya pada mereka yang cuba mempelajarinya.


8 Perubahan Kecil Tubuh Sebagai Tanda Penyakit Dalaman

Kesihatan adalah lebih penting daripada kekayaan, oleh itu kita perlu sentiasa menjaganya agar dapat hidup dalam keadaan baik.

Namun, sesetengah masalah kesihatan boleh menjadi sangat licik di mana ia mungkin kelihatan seperti sesuatu yang sangat ringkas dan tidak membuatkan anda risau tentangnya pada peringkat awal.

Kemudiannya, ia berubah kepada sesuatu yang sangat serius dan anda menyedari bahawa segalanya sudah terlambat.

iluminasi.com kongsikan 8 perubahan kecil pada tubuh yang mendedahkan tentang masalah kesihatan dalaman.

Kuku sering kali boleh memberitahu banyak tentang kesihatan dalaman kita.

Sesetengah orang secara semulajadi mempunyai kuku yang sangat tebal atau nipis tetapi jika anda menyedari apa-apa perubahan dalam struktur atau warna kuku, anda perlu berjumpa doktor.

Garis gelap menegak adalah salah satu daripada perubahannya dan ia boleh menjadi tanda melanoma. Jika anda tak pasti apa yang menyebabkan garis ini terhasil, adalah penting untuk anda memberi perhatian kepada masalah ini.

Sekiranya anda menyedari tompok coklat atau kuning, yang mana agak bengkak sedikit dan muncul di kawasan di mana kulit anda berlipat seperti di bawah ketiak atau leher, jangan abaikan perkara ini.

Ia mungkin menjadi tanda kepada rintangan insulin dan hal ini sangat penting untuk mendapatkan perhatian doktor.

Ini boleh menjadi sebahagian daripada keadaan di mana tubuh tidak bertindak balas terhadap insulin dengan cara yang sepatutnya dan mungkin membawa kepada diabetes jenis 2.

Di bawah kulit, kita mempunyai banyak kelenjar kecil yang menghasilkan minyak semula jadi untuk memastikan kulit kita dalam keadaan baik dan minyak ini bergerak melalui liang-liang.

Apabila atas sebab tertentu, kelenjar ini menghasilkan lebih banyak minyak yang mampu dikendalikan oleh kulit kita dan membuatkan liang-liang tersumbat.

Bagi wanita, jerawat yang tumbuh di sepanjang garis rahang boleh menjadi tanda ketidakseimbangan hormon di mana hormon lelaki iaitu testosteron terlalu banyak dihasilkan dan merangsang kelenjar minyak ini.

Semakin berusia, kita akan mengalami kehilangan rambut secara semula jadi, tetapi penipisan kening boleh menjadi tanda kepada hipotiroidisme, sejenis masalah tiroid.

Jika kelenjar tiroid tidak berfungsi dengan betul, ia mungkin menghasilkan hormon tertentu secara terlalu banyak atau tidak cukup, dan kedua-dua keadaan ini menyebabkan rambut menipis di badan.

Kita kehilangan rambut sepanjang masa kerana ia adalah proses semulajadi, tetapi ia sepatutnya digantikan dengan penumbuhan rambut baru.

Apabila pengeluaran hormon tidak seimbang, ia akan menjejaskan rambut baru yang tumbuh di akarnya dan rambut yang gugur tidak dapat diganti.

Semua daripada kita akan mengalami pertumbuhan jerawat sekali-sekala yang mana biasanya terhasil akibat liang-liang yang tersumbat dan biasanya akan sembuh dalam masa beberapa hari.

Walau bagaimanapun, jika anda mendapat jerawat yang kecil "mutiara" yang tidak sembuh selama berminggu-minggu dan mudah mengalami pendarahan, anda perlu memberi perhatian kepadanya kerana ia mungkin tanda kepada sejenis kanser kulit iaitu karsinoma sel basal.

Walaupun ia kedengaran sangat menakutkan, namun kanser kulit jenis ini paling tidak berisiko di mana ia tidak boleh tersebar dan dapat dirawat dengan cepat jika didiagnos lebih awal.

Jika bulu tiba-tiba tumbuh di kawasan yang biasanya tumbuh pada lelaki, seperti di atas bibir, di sekitar dagu atau di bawah pusat, ia mungkin gejala Sindroma ovari polikistik (PCOS) apabila ovari diperbesar akibat ketidakseimbangan hormon.

Perlu diingat bahawa genetik juga boleh menjadi penyebab kepada perkara ini, jadi apa yang perlu dilakukan adalah semak dengan ahli keluarga anda terlebih dahulu sebelum berjumpa dengan doktor.

Jari yang menjadi semakin tebal dan sensitif boleh menjadi tanda kepada kanser paru-paru.

Apabila tumor paru-paru berkembang, ia akan mengeluarkan beberapa bahan kimia ke dalam aliran darah yang merangsang pertumbuhan tisu di bawah kuku dan di hujung jari yang mana boleh menyebabkan kesakitan.

Jika anda mengalami penebalan dan pembengkakan pada jari, anda dinasihatkan supaya memeriksa masalah ini sebelum terlambat.

Warna kuning pada kulit atau mata adalah gejala kulit biasa bagi masalah pada organ hati. Mata biasanya berubah menjadi kekuningan kerana bahan kimia yang dipanggil bilirubin terakumulasi dalam darah.

Untuk mencegah komplikasi kesihatan yang serius, diagnosis awal sangat penting jika anda menyedari mata atau kuning anda berubah menjadi kekuningan.

Anda pasti perlu melawat doktor sebaik sahaja anda melihat warna kuning, kerana diagnosis awal dapat mencegah komplikasi kesihatan yang serius.


6 Tahi Dan Najis Paling Mahal Di Dunia

Walaupun najis ada kegunaan tertentu, namun kebanyakan daripadanya tak lebih daripada bahan buangan. Ia merupakan sekumpulan bahan yang tidak diperlukan badan dan dibuang sebagai satu proses kehidupan.

Namun, ada najis atau lebih tepat, tahi, mempunyai kegunaan penting yang membuatkannya mempunyai nilai.

Malah, ada yang mengambil kesempatan menggunakan tahi untuk mengaut keuntungan tak masuk akal dan memperbodohkan orang lain.

iluminasi.com kongsikan 6 tahi dan najis paling mahal di dunia.

Pada tahun 2012, seluar dalam berwarna biru muda yang dipakai oleh Elvis Presley telah dilelong.

Ada pihak yang mendakwa bahawa seluar dalam tersebut mempunyai kotoran di kawasan kangkang, dan yang lain mengatakan bahawa ia dikotori dengan tahi.

Seluar dalam tersebut dipakai oleh Elvis Presley dalam satu pertunjukan pada tahun 1977.

Lelongan itu berakhir dengan seluar dalam tersebut tidak terjual selepas beberapa pembeli menawarkan untuk membelinya dengan harga RM26,000, iaitu RM11,000 lebih murah berbanding harga rizab bagi item itu.

An Shi adalah seorang profesor di Universiti Sichuan di China dan merupakan pencipta satu proses yang membolehkan petani menggunakan tahi panda sebagai baja untuk tanaman teh mereka.

An Shi berkata bahawa teh yang dibuat dari pokok yang dibaja dengan najis panda dapat mencegah kanser.

Namun, kopi yang dikatakan dapat mencegah kanser ini sudah tentulah tidak murah di mana An Shi menganggarkan harganya mencecah sekilogram berharga RM290,000, menjadikannya teh termahal di dunia.

Kopi luwak juga merupakan salah satu kopi paling mahal di dunia di mana secawan kopi ini boleh mencecah RM360 di Amerika Syarikat pada tahun 2015.

Dalam kes ini, kopi dibuat dengan biji kopi yang dicerna yang diambil dari najis luwak atau musang kelapa.

Kini, kopi luwak dihasilkan dengan biji kopi yang diambil dari najis luwak yang dipelihara dalam keadaan tidak berperikemanusiaan di ladang-ladang di Indonesia dan Filipina.

Haiwan ini dikurung dalam sangkar yang sangat sempit membuatkan ia sukar untuk berkeliaran dan hanya diberikan makan biji kopi. Sangkar yang sempit membuatkan haiwan ini berkelakuan tidak normal di mana ia berlari di sekeliling dan menyebabkan kecederaan.

Kebanyakan para penjual kopi ini menafikan bahawa mereka tahu tentang perkara ini dan menegaskan bahawa kopi mereka dihasilkan oleh luwak liar.

Kopi burung Jacu adalah sejenis kopi mahal yang diperbuat daripada najis haiwan. Seperti namanya, ia dibuat daripada tahi burung Jacu liar yang tinggal di Brazil.

Petani Brazil, Henrique Sloper de Araujo mencipta kopi jacu burung setelah dia melihat burung tersebut dari taman negara berdekatan sedang makan biji kopi di ladangnya di Pedra Azul.

Henrique sudah mengetahui tentang kopi luwak dan beranggapan bahawa dia boleh membuat sesuatu yang serupa dengan najis burung itu.

Dia kemudiannya mengesan burung-burung tersebut dan memeriksa najis untuk mendapatkan biji kopi yang tak dihadam.

Pada tahun 2006, Henrique pertama kali mengeluarkan kopi burung jacu yang mana pada masa ini ia dijual dengan harga RM3,600 sekilogram.

Henrique berkata kopi ini adalah antara yang terbaik di dunia kerana burung tersebut hanya memakan biji kopi yang paling masak.

Dia menambah lagi bahawa burung itu juga memakan aprikot, truffle, dan buah beri yang mana memberikan kopi tersebut rasa yang seperti kacang.

Pada tahun 1972, pekerja binaan telah menemui seketul tahi berukuran 20 sentimeter panjang dan 5 sentimeter lebar ketika menggali untuk membina cawangan baru Lloyds Bank di York, England.

Para ahli sejarah mengatakan bahawa najis itu telah "dibuang" oleh seseorang yang hidup di York yang diperihntah oleh Viking pada abad ke-9.

Mereka menambah bahawa individu tersebut mempunyai masalah usus dan tidak mampu membuang air besar selama beberapa hari sebelum akhirnya berjaya mengeluarkannya.

Ujian mendedahkan bahawa dia mengamalkan pemakanan berat seperti daging dan roti. Tahi tersebut dianggarkan bernilai RM164,000, namun ia bukan untuk dijual dan kini berada di Pusat Viking Jorvic di York.

Sekitar tahun 1961, pelukis Itali Piero Manzoni memutuskan untuk menghasilkan satu karya pelik menggunakan tahinya. Dia berak dalam 90 tin, yang mana kemudiannya dibalut dengan rapi dan dijual.

Dia menggelarkan karya itu sebagai Merda d’Artista dan melabel setiap tin dengan nama “Artist’s S–t, Freshly Preserved, Produced and Tinned in May 1961".

Harga bagi karya ini ditentukan mengikut berat yang mana didasarkan kepada harga emas. Piero meninggal dunia pada tahun 1964, namun najisnya sangat mendapat sambutan pada hari ini.

Galeri seni di London mendapatkan salah satu daripada tin tersebut dengan harga RM126,000 pada tahun 2017.

Pada tahun yang sama, tin kedua dilelong dengan harga RM455,000 di Milan dan satu lagi dijual pada tahun 2016 dengan harga RM1.02 juta.

Menjelang tahun 2017, karya najis ini mencecah RM1.26 juta dan mungkin mencecah RM4 juta dalam beberapa tahun akan datang.